c: application/epub+zip

text:
Yuma Yidimu
© 2014 Watch Tower Bible and Tract Society of Pennsylvania
Imbujolenu Chikuhwelelu chaMosi
IFU 3 • TUMINA: 33, 133
Komana Mwamumonaña “Wakamonewaña”?
IFU 8 • TUMINA: 81, 132
Kwosi Muntu Wunateli Kukalakela Anyanta Ayeduku
IFU 17 • TUMINA: 62, 106
Bayi Mutiya Womaku—Yehova Diyi Nkwashi Yenu
IFU 22 • TUMINA: 22, 95
Komana Mwahamekaña Yehova Chayakamenañayi?
IFU 27 • TUMINA: 69, 120
▪ Imbujolenu Chikuhwelelu chaMosi
▪ Komana Mwamumonaña “Wakamonewaña”?
Hamuloña wachikuhwelelu, Mosi wamweneña yuma yabadikili hayuma yamweneñayi namesu kapu. Yinu yibaaba yikutukwasha kwiluka chitwatela kwikala nachikuhwelelu neyi chadiña naMosi ‘nikutwalekahu kutatakena neyi kwiji tunakumona Wakamonewaña.’—Heb. 11:27.
▪ Kwosi Muntu Wunateli Kukalakela Anyanta Ayeduku
▪ Bayi Mutiya Womaku—Yehova Diyi Nkwashi Yenu
Yihita yawantu mwahita kaayi kejima afuukulañahu kutuntukila kwakulehi nakukeña nyidimu. Amavulu ashiyaña enikwawu nianyana. Yinu yibaaba yikutukwasha kwiluka Yehova chakeñañayi tumoneña nyidimu yamuchisaka nichatukwashañayi kuyizata.
▪ Komana Mwahamekaña Yehova Chayakamenañayi?
Neyi tutaña mazu akwila nawu “mesu aYehova adi kwejima,” etu amakwawu tunateli kutachika kutoñojoka netu Nzambi wakeñaña hohu kutukanjikija kwovwahila nshimbi jindi nawa chumichi chinateli kututiyisha woma nankashi. (Yish. 15:3) Dichi, muchinu chibaaba tukuhanjeka hanjila jitanu mwatwakamenañayi Yehova.
13 Chinahetelamu Hakukalakala—Mudimu Wampinji Yejima
IFU DAHEWULU: MuIstanbul mana kwetu nakushimwina wunsahu wamumpanji kudi muntu wunakumutewula, nakumwinka buloshuwa yaNsañu Yayiwahi
75,627,384
2,312
1,632
CHINSAHU WUMU WATELA KUDIZISHA ANTU 32,711
Kufuma mu 2004 naambala yawapayiniya ampinji yejima muTurkey yinavuliluku namapesenti 165
‘Nakukuhwelela Mosi, heliliyi nakuli dehi, wakaanini kumutena nawu mwana kamwana kaFwaro wamumbanda.’—Heb. 11:24.
1, 2. (a) Chumanyi chafuukwiliyi Mosi chashikijiliyi yaaka 40 yakuvwalika? (Talenu mwevulu wakutachikilahu.) (b) Muloñadi Mosi chatondeleluhu kukabakena hamu nawantu jaNzambi?
MOSI welukili yuma yateleleli kuhetayi muEjipitu. Wamweneña matala amaneni amawahi awantu aheta. Wadiña wakuchisaka chawanta. Mosi ‘amutañishili mwaya maana amuEjipitu ejima,’ kushilahu nimudimu wakuleñaleña, kudiza hayuma yamwiwulu, makumi ninsañu jikwawu jasayansi. (Yil. 7:22) Wadiña namaheta, ñovu nikukooleka kwabulili kwikala nawakwaEjipitu amakwawu.
2 Chashikijiliyi yaaka 40 yakuvwalika, Mosi wafuukwiluhu chuma chahayamishili chisaka chakuwanta chamuEjipitu chamuleleli. Wafuukwiluhu kubula “kuhanda” neyi chahandileñawu aEjipitu ejima, nakutondahu kwikala hamu nawanduñu. Muloñadi? Muloña Mosi wadiña nachikuhwelelu. (Tañenu Aheberu 11:24-26.) Hamuloña wachikuhwelelu, Mosi wamweni yuma yayiwahi yakumbidi kubadika yamweneñayi hayina mpinji. Chineli wadiña nawulunda wakola naNzambi, Mosi wakuhweleleli “Wakamonewaña,” Yehova, niyikaninu yaNzambi yashikijañayi.—Heb. 11:27.
3. Malwihwinyi asatu itukwakula muchinu chibaaba?
3 Anetu nawa twatela kumona yuma yayiwahi yakumbidi kubadika yitwamonaña makonu. Twatela kwikala ‘antu akweti chikuhwelelu.’ (Heb. 10:38, 39) Hakwila tukoleshi chikuhwelelu chetu, tushinshikenu hansañu yasonekawu hadi Mosi yidi haAheberu 11:24-26. Chitukushinshikaña haniyi nsañu, tuwanenu ñakwilu yanawa malwihu: Indi chikuhwelelu chamukwashili ñahi Mosi kukaana yuma yafwilaña mujimba? Chamusawishiluwu, chikuhwelelu chamukwashili ñahi kulemesha nyidimu yamwinkeluwu? Nawa muloñadi Mosi ‘chatalilileñayi chikupu masomu amba kamusomwenawu’?
4. Yumanyi yelukiliyi Mosi ‘hachiseki chanshidi’?
4 Chikuhwelelu chamukwashili Mosi kwiluka nindi “chiseki chanshidi” chadiña chakapinji kantesha hohu. Antu amakwawu atela atoñojokeleña nawu hela chakwila mwituña daEjipitu mwenzeli kupesha nikupanda, dekalili ituña dasweja ñovu mukaayi, nawa antu jaYehova ayikabishileña neyi anduñu. Hela chochu, Mosi welukili nindi Nzambi nateli kuhimpa yuma. Hela chakwila antu elileña yuma yatama amwekeneña neyi anakuhanda chiwahi, Mosi wakuhweleleli nindi antu atama akayikisañana. Dichi, hafwili mumuhetu wakufwila ‘chiseki chanshidi chakapinji kanteshaku.’
5. Chumanyi chikutukwasha kukaana ‘chiseki chanshidi chakapinji kantesha’?
5 Munateli kukaana ñahi ‘chiseki chanshidi chakapinji kantesha’? Bayi muvulamenaku, chiseki chanshidi chakapinji kantesha hohu. Nakukuhwelela, ilukenu nenu ‘mpata yamunu mwishina yinakuhita nikufwila kwayu kwatama.’ (1 Yow. 2:15-17) Toñojokenuña hachuma chikamwekena akwanshidi abulaña kubalumuka munyichima yawu. Adi ‘hasenena chineli kujilumuka kwawu kudi mukamwihi.’ (Mas. 73:18, 19) Neyi munakukeña kuvulumuna, dihulenu nenu, ‘Inakukeña nakekali nachihandilu chamuchidinyi kumbidi?’
6. (a) Muloñadi Mosi chakaanininiyi ‘kumutena nawu mwana kamwana kaFwaro wamumbanda’? (b) Muloñadi chimukuhoshela nenu Mosi wafuukwiluhu chiwahi?
6 Chikuhwelelu chaMosi chamukwashili kutonda mudimu wakuzata. ‘Nakukuhwelela Mosi, heliliyi nakuli dehi, wakaanini kumutena nawu mwana kamwana kaFwaro wamumbanda.’ (Heb. 11:24) Mosi hatoñojokeleña nindi nateli kumuzatila Nzambi muchipañu chamwanta nikuzatisha maheta nikukooleka kwadiñayi naku kulonda yakwashi amana kwindi aIsarelaku. Ilaña, Mosi wafwilileña kumukeña Yehova namuchima windi wejima, nawumi windi wejima niñovu jindi jejima. (Kuhit. 6:5) Mosi hamweni kukala hamuloña wachuma chafuukwiluhuku. Maheta amavulu amuEjipitu akaaniniyi ayibuwili kudi aIsarela. (Kwid. 12:35, 36) Fwaro amusawili nawa amujahili. (Mas. 136:15) Kwambukaku, Mosi amupulwishili nawa Nzambi wamwinkeli mudimu wakulombola munza wejima hakufuma muEjipitu. Wadiña namuzañalu muchihandilu chindi.
7. (a) Kwesekeja naMatewu 6:19-21, muloñadi wutwatela kushila maana hachihandilu chakumbidi? (b) Shimunenu chuma chamwekeni chinakumwekesha chaambu chekala hakachi kamaheta akumujimba nikuspiritu.
7 Neyi mudi kambuña Yehova wakansi, indi chikuhwelelu chinateli kuyikwasha ñahi kutonda mudimu wakuzata? Chikuwaha neyi mufuukulahu mudimu wumukazataña kumbidi. Komana kukuhwelela muyikaninu yaNzambi kukuyikwasha kutonda chihandilu chakumbidi chakapinji kantesha tahindi chahaya nyaka? (Tañenu Matewu 6:19-21.) Sophie wadiña mukwakuhañana winu watenañawu nawu ballet wadihwili ilu lwihu. Amufweteleleña mali kushikola nawa amwinkeli yifulu yafwilaña antu hamakampani aballet muUnited States. Wahosheli nindi, “Natiyileña kuwaha chiyanhamekeleñawu. Nawa nadimweneña nami nayibadika akwetu. Ilaña hinadiña namuzañaluku.” Ifuku dimu Sophie watalili vidiyo yakwashaña atwansi. (Young People Ask—What Will I Do With My Life?) Wahosheli nindi, “Nelukili nami kaayi kankwashili kwikala nachihandilu chachiwahi nikunlemesha kudi antu ankeñeli chatela nizatisheña mpinji yami hakudifukula kudi Yehova namuchima wejima. Nalombeli chikupu kudi Nzambi. Dichi nalekeli mudimu wami wakuhañana.” Komana waneñaña hachuma chafuukwiliyi? Wahosheli nindi, “Hinatoñaña chihandilu chami chakunyimaku. Ichi nidi namuzañalu chikupu. Ami ninfumwami tudi apayiniya. Hitwaya mpuhuku nawa hitukweti maheta amavuluku. Ilaña tukweti Yehova, atudizi aBayibolu niyikonkwanyi yakuspiritu. Hinaditoñeshañaku.”
8. Kufumbanyi kwamuBayibolu kunateli kukwasha kansi kufuukulahu mudimu watela kuzatayi muchihandilu chindi?
8 Yehova weluka yuma yimwakeñaña. Mosi wahosheli nindi: “Yehova Nzambi yenu nakeñi chumanyi kudenu? Nakeñi nindi chiña mumutiyaña Yehova Nzambi yenu woma, mwendi munjila jindi jejima, mumukeñi, mumukalakeli Yehova Nzambi yenu nanyichima yenu yejima, nawumi wenu wejima, mwovwahili mwanayilejiyi Yehova, nimuyidika yindi, munukuyileja lelu kulonda mumoni kuwaha.” (Kuhit. 10:12, 13) Hampinji yimuchidi kansi, tondenuhu mudimu wukayikwasha kumukeña Yehova nikumuzatila ‘namuchima wenu wejima, nawumi wenu wejima.’ Ilukenu chikupu nenu ‘mukamona kuwaha’ neyi mwila mwenimu.
9. Lumbululenu chichamukalilili Mosi kukalakala mudimu windi.
9 Mosi ‘wamweni kusawuka kwaKristu nindi himaheta abadika yuma yalema yamuEjipitu yejima.’ (Heb. 11:26) Mosi amwinkeli mudimu wakwikala “Kristu,” hela “Wawayishewa,” muloña amutondeli kudi Yehova kulombola aIsarela kufuma muEjipitu. Mosi welukili nindi iwu mudimu wukekala wakala nawa ‘akamusawula.’ KaIsarela wumu wamusupishili nindi: “Indi eyi nakwilishi mulopu wetu, ninsompeshi yetu, hinyi?” (Kwid. 2:13, 14) Chimwahitili mafuku Mosi wamwihwili Yehova nindi: “Indi Fwaro wakantiya mwakanyi?” (Kwid. 6:12) Mosi wamulejeli Yehova yuma yatiyileñayi woma niyakameneneñayi kulonda yadiloñeshi chakuumika nakasawuntu kamweniyi. Indi Yehova wamukwashili ñahi Mosi kuzata mudimu wakala?
10. Yehova wamukwashili ñahi Mosi kuzata mudimu windi?
10 Chatachi, Yehova wamukanini chikupu Mosi nindi: “Ami nikwikala neyi.” (Kwid. 3:12) Chamuchiyedi, Yehova wamukolesheli kuhitila mukumulumbulwila mwatalisha ijina dindi nindi: “Ami Yami Mwomunekalila Kwami.”* (Kwid. 3:14) Chamuchisatu, wamwinkeli Mosi ñovu yakukoña yihayamisha kulonda chimwekani hatooka nawu chalala Mosi amutemesheli kudi Nzambi. (Kwid. 4:2-5) Chamuchiwana, Yehova wamwinkeli Mosi mukwawu wakuzata nindi nawa kamba nsañu Aroni kulonda yamukwasheña kuzata mudimu windi. (Kwid. 4:14-16) Hadiñayi kwakwihi nakufwa, Mosi welukili chikupu nindi Nzambi wakwashaña ambuñindi kulonda azati mudimu wejima Wukuyinkayi, chakwila wamulejeli nswana yindi Yoshuwa chakadi kujinoka nindi: “Yehova diyi wukutwaminañaku kuwukuyeyi; diyi wakekala nindi, hakakañanyaku, hakakuumbaku; bayi wutiyaña womaku, bayi wakamañaku.”—Kuhit. 31:8.
11. Muloñadi Mosi chalemesheleliyi chikupu mudimu windi?
11 Nawukwashu waYehova, Mosi walemesheli chikupu mudimu windi nakuwumona neyi ‘wabadika maheta ejima amuEjipitu.’ Kafwampi watambwilili wuloku wawuwahi chikupu hakumukalakela Nzambi Wañovu Yejima kubadika wadi kutambwilayi hakumuzatila Fwaro. Chumanyi chadi kuhetayi hakwikala kalamba muEjipitu kubadika kwikala “Kristu,” hela wawayishewa waYehova? Mosi amusomweneni hakwikala namuchima wakulemesha Nzambi. Wadiluñishili wubwambu wawuwahi naYehova wamwinkeli “ñovu yabadika” hakulombola aIsarela Mwituña daChikaninu.—Kuhit. 34:10-12.
12. Nyidimwinyi yatwinkayi Yehova yitwatela kulemesha?
12 Anetu nawa atwinka mudimu. Yehova watwinka mudimu kuhitila mudi Mwanindi neyi chenkeliyi kapostolu Pawulu niamakwawu. (Tañenu 1 Timotewu 1:12-14.) Wonsu wetu tukweti kukooleka kwakudikita mumudimu wakushimwina nsañu yayiwahi. (Mat. 24:14; 28:19, 20) Amakwawu azataña mudimu wampinji yejima. Amana kwetu apapatishewa apama kuspiritu akalakelaña akwawu muchipompelu neyi ankoñi akuzatila niaeluda. Hela chochu, antaña jenu abula kwitiya niantu amakwawu anateli kumona iyi nyidimu nawu hiyalemaku hela kuyisawula hakwikala namuchima wakudihana. (Mat. 10:34-37) Neyi atwesha kuyidimbulula, munateli kutachika kujinoka neyi chakwila kudihana kwenu kwashikilamu hela neyi mwatela kutwalekahu kukalakala mudimu wenu. Neyi chumichi chiyimwekena, chikuhwelelu chinateli kuyikwasha ñahi kuumika?
13. Indi Yehova watudizishaña ñahi kulonda tuzati nyidimu yatwinkañayi?
13 Mulombenu Yehova kulonda yayikwashi kuhitila mukumukuhwelela. Mulejenu yuma yayitiyishaña woma niyimwakamenaña. Kafwampi Yehova diyi wayinkeli mudimu nawa wukuyikwasha kuzata chiwahi. Munjilanyi? Neyi chamukwashiliyi Mosi. Chatachi, Yehova wayikana chikupu nindi: “Nakakwinkaña ñovu; chalala nakakukwashañaku; chalala nakakukwataña chachiwahi nachikasa chami chachidiilu chakuloña kwami.” (Isa. 41:10) Chamuchiyedi, wayanukishaña nindi yikaninu yindi yalala chikupu, hakwila nindi: “Nahoshi dehi nukuchiila hohu. Nafuukuli dehi nukuchikoña nawa.” (Isa. 46:11) Chamuchisatu, Yehova wayinkaña “ñovu yabadika nankashi” kulonda muzati mudimu wenu chiwahi. (2 Kor. 4:7) Chamuchiwana, hakwila nawu muumiki mumudimu wenu, Tata yetu wakamenaña wayinka amana kwetu amukaayi kejima akwakudifukula alala ‘adikundejaña wejima wawu nikudikolesha wumu namukwawu.’ (1 Tesa. 5:11) Chineli Yehova wayidizishaña kulonda muzata nyidimu yenu, mukusweja kumukuhwelela nawa mukumonaña nyidimu yimwamukalakelaña nenu yabadika maheta ejima ahamaseki.
14. Muloñadi Mosi chakuhweleleliyi chikupu nindi akamusomwena?
14 Mosi ‘watalilileña chikupu masomu amba kamusomwenawu.’ (Heb. 11:26) Yuma yelukiliyi Mosi nindi yikamwekana kumbidi yamuleñeleli kutoñojoka chiwahi hela chakwila helukili yuma yejimaku. Kufwana nkakulula yindi Abarahama, Mosi wakuhweleleli chikupu nindi Yehova nateli kusañula afu. (Luka 20:37, 38; Heb. 11:17-19) Masomu atalilileñayi Mosi amukwashili kubula kumona yaaka 40 yadiñayi itunduka niyaaka 40 yadiñayi muchinkalampata nindi wamanishileña hohu mpinji yindi. Hela chakwila helukili nsañu yejima kutalisha hakushikijewa kwayikaninu yaNzambuku, chikuhwelelu chamukwashili kumona masomu akamonewaña.
15, 16. (a) Muloñadi chitwatela kutoñojokela hamasomu etu? (b) Munakutalila kudiluñisha nkiswinyi muchiyuulu chaWanta?
15 Komana mwatalilaña ‘chikupu masomu amba’ kayisomwenawu? Kufwana Mosi, ninetu hitweluka nsañu yejima kutalisha hayikaninu yaNzambuku. Chakutalilahu, ‘hitweluka mpinji’ yikenza lukadi lwenenuku. (Maku 13:32, 33) Ilaña tweluka jajivulu kutalisha haParadisa yakumbidi kubadika nsañu yelukiliyi Mosi. Hela chakwila hitweluka nsañu yejimaku, tweluka yikaninu yaNzambi yayivulu yahosha hachihandilu chakekala muWanta waNzambi ‘chitwatalilaña chikupu.’ Neyi tukutoñojoka hetuña dadiha chumichi chikutuleñela kusambila kukeña iwu Wanta. Munjilanyi? Toñojokenu chumichi: Komana munateli kulanda itala neyi chakwila himuneluki nsañu yayivulu hanodu italaku? Inehi. Chochimu, kwila twiñija mutu mukufwila yuma yamukunkulwayuku. Chikuhwelelu chikutuleñela kumona chikekala chihandilu muchiyuulu chaWanta.
16 Hakwila nawu mutoñojokeña chiwahi haWanta waNzambi, ‘talilenuña chikupu’ chimukahandaña muParadisa. Fwikijenuña. Chakutalilahu, neyi munakudiza hachihandilu chawantu amuBayibolu adiñaku henohu akwaKristu kanda ekaluku, toñojokenu hayuma yimunateli kuyihula neyi anayisañuli. Fwikijenu yuma yatela kuyihulawu kutalisha hachimwahandileña mumafuku akukuminina. Fwikijenu muzañalu wumwakatiya hakudimona nawankakulula jenu akushankulu nikuyitañisha yuma yejima yayikoñeleliyi Nzambi. Fwikijenu muzañalu wumwakatiya hakudiza hadi anyama amavulu amwisaña nakuyitala chakadi kutiya woma. Toñojokenu chimwakadikunda naYehova chikupu hampinji yimukekalaña awanina chovu-chovu.
17. Indi kumona masomu akamonewaña kunateli kutukwasha ñahi makonu?
17 Neyi tumonaña masomu akamonewaña chikutukwasha kutwalekahu kwikala ashinshika, amuzañalu nikufuukula yuma yikatuleñela kuheta wumi wahaya nyaka. Pawulu wasonekeleli akwaKristu awayishewa nindi: “Neyi twachiñejaña chuma chakubula kumona, henohu dinu tukutatakena nakuchichiñilila.” (Rom. 8:25) Chikumichi chinakundami kudi akwaKristu ejima akweti kuchiñeja kwakuheta wumi wahaya nyaka. Hela chakwila kanda tutambwili isomu detu, chikuhwelelu chetu chakola chikupu chikutukwasha kutwalekahu nakuhembelela ‘kutusomwena’ chakadi kuzeya. Kufwana Mosi, hitwamonaña yaaka yitunamukalakeli Yehova netu hikumanisha mpinjuku. Ilaña twakuhwelela chikupu netu, ‘yuma yamonewaña yakapinji kantesha, hakwila yuma yabulaña kumonawu yahaya nyaka.’—Tañenu 2 Akorinda 4:16-18.
18, 19. (a) Muloñadi chitwatela kuzatila nañovu kulonda tuhembi chikuhwelelu chetu? (b) Chumanyi chitukadiza muchibaaba chinalondeluhu?
18 Chikuhwelelu chatukwashaña kutiyishisha ‘wunsahu walala wayuma yakadi kumona.’ (Heb. 11:1) Muntu wabulaña kulemesha yuma yakuspiritu wamonaña kumuzatila Yehova neyi hikumanisha mpinji. Muntu wamuchidiwu wamonaña maheta akuspiritu nindi “wusupi.” (1 Kor. 2:14) Hela chochu, twachiñejaña kudiluñisha wumi wahaya nyaka nikumona chikasañulawu afu, yuma yabulaña kumonawu antu mukaayi. Kufwana akwamaana amukaayi kamumafuku aPawulu, amuteneneña nawu muntu wabula kwiluka yuma nawa “sakubobola,” antu amavulu atoñojokaña nawu kuchiñeja kutwashimwinaña kwamukunkulwayi.—Yil. 17:18.
19 Chineli twashakamaña nawantu abula chikuhwelelu, twatela kuzata nañovu kulonda tutwalekuhu kwikala nachikuhwelelu. Mulombenu Yehova ‘kulonda chikuhwelelu chenu chibuli kukañanya.’ (Luka 22:32) Ilukenu yuma yatama yafumañamu neyi muntu nakoñi nshidi niyuma yafumaña mukumukalakela Yehova nikwikala nakuchiñeja kwawumi wahaya nyaka. Chikuhwelelu chaMosi chamukwashili kumona yuma yabadika yumiyi. Muchibaaba chinalondeluhu, tukadiza chikuhwelelu chichamukwashili Mosi kumona “Wakamonewaña.”—Heb. 11:27.
^ par. 10 Kwesekeja namazu aNzambi adi haKwidika 3:14, muntu wumu wadiza jaBayibolu wasonekeli nindi: “Kwosi chinateli kumukañesha kwila nkeñelu yinduku . . . Idi ijina [Yehova] dadiña neyi mpwembu yawaIsarela mwakuhweleleluwu nikuwana kukundejewa mpinji yejima.”
‘Watwalekeluhu kutatakena neyi kwiji nakumona Wakamonewaña.’—Heb. 11:27.
1, 2. (a) Lumbululenu chitukuhoshela netu wumi waMosi wadiña hakatoña. (Talenu mwevulu wakutachikilahu.) (b) Muloñadi Mosi chabulililiyi kutiya woma wandombu yamwanta?
FWARO wadiña nyuuli wakutiyisha woma nawa nzambi yawaEjipitu wamumi. Kwesekeja namukanda wukweti mutu wakwila nawu Mpinji Yayulileña Ejipitu Kumusela (When Egypt Ruled the East) wahosha nawu, akwaEjipitu amumweneña nawu “wabadikili yileñaleña yejima maana niñovu.” Fwaro wavwalileña chibañula chadiña nachifwikija chanfwiji wunakukeña kusumana, chumichi chayanukishileña ayilumbu jamwanta nawu anateli kuyikisañana chikupu. Fwikijenu Mosi chatiyiliyi hampinji yamulejeluwu kudi Yehova nindi: “Nikutemeshi kudi Fwaro, kulonda wuyifumishi antu ami anyana kaIsarela muEjipitu.”—Kwid. 3:10.
2 Mosi wayili kuEjipitu, washimwinini mazu aNzambi nawa wamuleñeleli Fwaro kuzuwa. Chelili Nzambi yaleti yipupu yitanu nayiwana muEjipitu, Fwaro wamusoñamishili Mosi nindi: “Bayi wakanmona cheñi kumesu amuku. Ifuku diwakanmona cheñi kumesu ami wakafwa hohu.” (Kwid. 10:28) Henohu Mosi kanda yafumi kudi Fwaro, waprofweteli nindi wedi weyala wamwanta wakafwa. (Kwid. 11:4-8) Nkumininaku, Mosi walejeli yisaka yawaIsarela yejima nindi ajahi mpembi hela mukoku, kanyama wajila kudi nzambi wawaEjipitu wejina daRa, kulonda asampwili mashi kuyipamba yakuyisu yawu. (Kwid. 12:5-7) Indi Fwaro welilidi? Mosi hatiyili womaku. Muloñadi? Hamuloña wachikuhwelelu, wamwovwahilili Yehova ‘chakadi kutiya woma wandombu yamwanta; chadiñi nakumonayi Wakamonewaña hakutatakena.’—Tañenu Aheberu 11:27, 28.
3. Yumanyi yitukushinshikahu kutalisha hachikuhwelelu chaMosi mudi ‘Wakamonewaña’?
3 Komana chikuhwelelu chenu chakola chikupu nawa chidi neyi kwiji ‘munakumumona Nzambi’? (Mat. 5:8) Tushinshikenu hadi Mosi hakwila tukoleshi chimwenu chetu kulonda tumoneña ‘Wakamonewaña.’ Indi kukuhwelela mudi Yehova kwamukiñili ñahi kulonda yabuleña kutiya antu woma? Munjilanyi mwakuhweleleliyi muyikaninu yaNzambi? Indi wuswa wakumona ‘Wakamonewaña’ wamukolesheli ñahi Mosi niantu jindi hampinji yadiñawu muwubanji?
4. Antu amumweneña ñahi Mosi kwesekeja nachifulu chaFwaro?
4 Antu amumweneña Mosi nawu hesekena naFwaroku. Chidi neyi wumi waMosi nichihandilu chakumbidi chadiña mumakasa aFwaro. Mosi wamwihwili Yehova nindi: “Ami yaminyi mwaka niyi kudi Fwaro nakufumisha anyana kaIsarela muEjipitu?” (Kwid. 3:11) Mwahitili yaaka 40 kufuma hampinji yatemukiliyi Mosi muEjipitu. Watela wadihwileña nindi, ‘Komana chachiwahi ami kufunta cheñi kuEjipitu hadaha nikumuhilisha mwanta?’
5, 6. Chumanyi chamukwashili Mosi kumutiya woma Yehova, bayi Fwaroku?
5 Henohu Mosi kanda yafunti kuEjipitu, Nzambi wamudizishili chishina chalema. Chimwahitili mpinji, Mosi wasonekeli chishina chenichi mumukanda waYoba nindi: ‘Kumutiya Yehova woma wowu maana.’ (Yoba 28:28) Hakwila amudizishi Mosi kwikala nawoma wamuchidiwu nikuzata mwamaana, Yehova wamulejeli chaambu chekala hakachi kawantu naNzambi Wañovu Yejima. Wamwihwili nindi: ‘Indi wamwinkeli muntu kanwa hinyi? Indi wamwinkeli muntu hela wumama, hela kujika matu hela kutona, hela wumputamesu, hinyi? Hiyami Yehovaku, tahindi?’—Kwid. 4:11.
6 Chumanyi chadiziliyi? Mosi hateleli kutiya womaku. Amutemesheli kudi Yehova, wamwinkeli Mosi yuma yejima yakeñekeleña hakushimuna nsañu yaNzambi kudi Fwaro. Nawa cheñi, Fwaro hadiña nañovu yakwesekana naYehovaku. Kafwampi, bayi neyi diyi yadiña mpinji yatachi yawambuña Nzambi kwikala muwubanji mwituña daEjipituku. Hadaha, Mosi watoñojokeleña chikupu Yehova chakiñiliyi Abarahama, Yosefu niMosi yomweni hampinji yayuulileñawu aFwaro akunyima. (Kutach. 12:17-19; 41:14, 39-41; Kwid. 1:22–2:10) Hamuloña wakumukuhwelela Yehova, ‘Wakamonewaña,’ Mosi wayili nakudimona naFwaro chakubula kutiya woma nawa washimwini mazu ejima amulejeluwu kudi Yehova nawu yahoshi.
7. Kumukuhwelela Yehova kwakwashili ñahi muhela wumu?
7 Kukuhwelela mudi Yehova kwamukwashili muhela wejina daElla kubula kutiya antu woma. Mu 1949, Ella amukasili mukaleya muEstonia kudi aKGB, amusubwili nawa amusupishili kudi atupokola atwansi. Wahosheli nindi “antiyishili nsonyi nankashi. Ilaña chinalombeli kudi Yehova, nadiwunjikili nawa nawundishili muchima.” Kuhiñahu, Ella amukasili mukaleya mwadiñayi nkawindi hadi mafuku asatu. Washimwini nindi: “Atupokola ahosheli nawu: ‘Tukuzata nañovu kulonda ijina daYehova akabuli kudanuka cheñi muEstonia. Tukukutwala muchilombu nawa akwenu tukuyitwala kuSiberia. Atwalekeluhu nakunsupisha nawu, ‘Indi Yehova weyi wudi kudihi?’ Komana Ella watiyili antu woma tahindi wamukuhweleleli Yehova? Chamwihujoleluwu, wahosheli chakadi woma nakuleja amusupishileña nindi: “Natoñojoka chikupu haniyi nsañu, nawa chikuwaha kutwalekahu kushakama mukaleya nakwikala nawulunda wawuwahi naNzambi kubadika kufuma mukaleya chakadi wuselewa windi.” Ella wamumweneña Yehova neyi kwiji muntu wunemani kumbidi yindi. Hamuloña wakwikala nachikuhwelelu, wahembeli kashinshi kindi.
8, 9. (a) Chumanyi chinateli kukwasha muntu kubula kutiya antu woma? (b) Neyi muholokela mukweseka kwakutiya antu woma, mwatela kushindamena hadinyi?
8 Kumukuhwelela Yehova kukuyikwasha kulonda mubuleña kutiya woma. Neyi akulumpi janfulumendi anakuyikañesha kudifukula kudi Nzambi, chinateli kumwekana neyi wumi wenu wudi mumakasa awantu. Hadaha munateli kujinoka neyi chakwila chachiwahi kutwalekahu kumukalakela Yehova nakuhilisha akwanfulumendi. Ilukenu nenu: Chuma chinateli kukwasha muntu kubula kutiya antu woma hikumukuhwelela Nzambi. (Tañenu Yishimu 29:25.) Yehova wehulaña nindi: “Eyi watiyaña woma muntu wakafwa, watiyaña woma mwana kamuntu wakabalumuka neyi matahu”?—Isa. 51:12, 13.
9 Mushindamenenu Tata yenu wañovu yejima. Wamonaña, kutiyila luwi nikwimenaku ejima akabishañawu kudi anyuuli atama. (Kwid. 3:7-10) Hela chakwila mwatela kuhakwilaku yuma yimwakuhwelela kudi akulumpi janfulumendi, “bayi mwakaakama nenu tukuhoshadi? Hela nenu tukuhosha mazwinyuku? Muloña akayinka mazu akuhosha yoyena mpinji oyu.” (Mat. 10:18-20) Anyuuli jawantu niakulumpi janfulumendi kwila esekana naYehova nehi. Neyi mukolesha chikuhwelelu chenu chayinu mpinji, mukwiluka nenu Yehova hiMuntu wafwilaña kuyikwasha.
10. (a) Yehova wayilejeli aIsarela nshimbinyi jalema mukakweji kaNisani 1513 B.C.E.? (b) Muloñadi Mosi chovwahililiyi nshimbi jaNzambi?
10 Mukakweji kaNisani 1513 B.C.E., Yehova walejeli Mosi niAroni kulonda aleji aIsarela iji nshimbi jalema jakwila nawu: Sakulenu mukoku hela mpembi weyala wabula hataminayi, mumujahi nawa musampwili mashi kuyipamba yakuyisu yenu. (Kwid. 12:3-7) Indi Mosi welilidi? Chimwahitili mpinji kapostolu Pawulu wasonekeli hadi Mosi nindi: “Nakukuhwelela hakwila paseka nakusampula mashi, kulonda mukwakujilumuna anyana awedi abuli kuyila chuma.” (Heb. 11:28) Mosi welukili nindi Yehova hatwambañaku, dichi wakuhweleleli muchikaninu chaYehova chakujilumuna awedi ejima awamayala muEjipitu.
11. Muloñadi Mosi chasoñamishililiyi akwawu?
11 Anyana kaMosi awamayala adiña kuMidiyani kwakulehi nakwadiña “akwakujilumuna.”* (Kwid. 18:1-6) Hela chochu, walejeli yisaka yawaIsarela yikwawu yadiña nawanyana awamayala awedi adiña muwubanji. Wumi wadiña muwubanji, dichi Mosi wakeñeli akwawu antu. Bayibolu yahosha nawu, “hohenohu,” Mosi ‘watambikili akulumpi ejima awaIsarela, wayilili nindi, jahenu paseka.’—Kwid. 12:21.
12. Yehova watuleja kushimwina nsañwinyi yalema?
12 Kuhitila muwunlomboli wawañelu, antu jaYehova anakushimwina nsañu yalema yakwila nawu: ‘Akamenu Nzambi mumulemeshi; muloña mpinji yindi yakusompesha yinashiki dehi; difukulenu kudi Waleñeli niiwulu nimaseki nikaluñalwiji nituseloki twamenji.’ (Chim. 14:7) Yinu diyi mpinji yakushimwina ayinu nsañu. Twatela kusoñamisha akwetu kulonda afumi muBabiloni Muneni hakwila akabuli “kutambula nindi yipupu.” (Chim. 18:4) “Anyikoku acheñi” anakuzatila hamu nawakwaKristu awayishewa hakwila akwashi antu adambulaña kudi Nzambi kulonda ‘akundami cheñi’ kudi yena.—Yow. 10:16; 2 Kor. 5:20.
13. Chumanyi chikuyisañumuna kulonda mwikali nampwila yakushimwina nsañu yayiwahi?
13 Tuneluki chikupu netu ‘mpinji yakusompesha,’ yinashiki dehi. Twakuhwelela cheñi netu Yehova halebumunaña hakuhosha nindi tunyakali hakuzata mudimu wetu wakushimwina nikwilisha atumbanjuku. Kapostolu Yowanu wamweni muchimwenu ‘añelu awana anemani kumbañu jiwana jeseki, anakwati mpepela jiwana jeseki.’ (Chim. 7:1) Hamuloña wachikuhwelelu, komana mwamonaña ana añelu anakufwila kulekaku mpepela yikweti ñovu yakujilumuna halukadi lweneni hanu hamaseki? Neyi mumonaña awa añelu namesu enu achikuhwelelu, mukushimwinaña nsañu yayiwahi chakadi woma.
14. Chumanyi chatuleñelaña ‘kuleja mukwakwila chatama yababali kulonda yaleki mwatama mwelañayi’?
14 AkwaKristu alala adiluñishaña wubwambu naYehova nikuchiñeja wumi waha nyaka. Dichi, tweluka netu himudimu wetu ‘wakuleja mukwakwila chatama yababali, yaleki mwatama mwelañayi kulonda yahandishi wumi windi.’ (Tañenu Ezekeli 3:17-19.) Hela chochu, bayi neyi twashimwinaña hamuloña wakuchiina kutuhiisha namuloña wamashuku. Ilaña, hamuloña wakumukeña Yehova niakwetu antu. Yesu walumbulwili chikupu mwatalisha kukeña niwushona kuhitila muchishimu chindi chahosheleña hadi kaSamariya wamuwahi. Tunateli kudihula netu, ‘Komana nashimwinaña nsañu yayiwahi hamuloña ‘wakutiyila antu wushona’ neyi cheliliyi kaSamariya?’ Hela chochu, kwila tukeña kwikala neyi kapristu nikaLevi amuchishimu chaYesu nakutachika kuleyaleya ‘nikutondolwela antuku.’ (Luka 10:25-37) Kukuhwelela muyikaninu yaNzambi nikukeña akwetu antu kukutuleñela kudikita chikupu mumudimu wakushimwina henohu mpinji kanda yimani.
15. Muloñadi aIsarela chatoñojokeleluwu nawu anafwi dehi mumuhetu?
15 Kumukuhwelela ‘Wakamonewaña’ kwamukwashili Mosi hampinji yadiñawu aIsarela muwubanji hanyima yakufuma muEjipitu. Bayibolu yahosha nawu: “Anyana kaIsarela afumbwili mesu awu, amweni aEjipitu akuyilondela awa; atiyili woma waweni; anyana kaIsarela abileleli kudi Yehova.” (Kwid. 14:10-12) Komana iyi yuma yamwekeni yadiña yakukasumwisha? Inehi. Yehova washimwineñahu dehi nindi: “Ninami nukumuchinchikisha Fwaro muchima windi, wukuyihaña nindi ayikwati, ninami nakatiyakana mpuhu hansañu yaFwaro nanjita yindi yejima; aEjipitu akeluka nawu ami yami Yehova.” (Kwid. 14:4) Hela chochu, aIsarela amweni hohu yuma yamweneñawu namesu, yidi neyi Kaluñalwiji Kachinana kadiña kumbidi kamwekeneña neyi hiyakutwesha kukawukaku, mashidika aFwaro atemukileña nankashi adiña nakuyikumpisha kunyima yawu nikabiña wayilombweleña wadiña nayaaka 80 yakusemuka. Atoñojokeli nawu anafwi dehi mumuhetu.
16. Indi chikuhwelelu chamukolesheli ñahi Mosi haKaluñalwiji Kachinana?
16 Ilaña Mosi hatiyili womaku. Muloñadi? Muloña mesu indi achikuhwelelu amweneña chuma chabadika ñovu kaluñalwiji hela mashidika. Wamweni “wamwinu waYehova” nawa welukili nindi Yehova wukuyilwilaku aIsarela. (Tañenu Kwidika 14:13, 14.) Chikuhwelelu chaMosi chakolesheli antu jaNzambi. Bayibolu yahosha nawu, “Nakukuhwelela ahitili muKaluñalwiji Kachinana nakwenda hamaseki awuma, cheliluwu aEjipitu nawu esekumu hiyakujilumukilamu.” (Heb. 11:29) Nkumininaku, “antu ana amutiyili Yehova woma, amwitiyili Yehova nakambuñindi Mosi.”—Kwid. 14:31.
17. Chumanyi chikamwekana kumbidi chinateli kweseka chikuhwelelu chetu?
17 Wumi wetu keña wumwekani neyi wudi muwubanji. Lukadi lweneni chilukashika kwakwihi nakumana, nfulumendi jakanu kaayi jikajilumuna chikupu yipompelu yawakwakwitiya yamaneni nawa yayivulu kubadika yetu. (Chim. 17:16) Yehova washimuna muwuprofwetu chitwamwekanaña neyi hitukweti wakutukwashaku, nindi tudi neyi ‘ituña dikweti nyikala yakadi mpwembu, nyikomenu hela yenzelu.’ (Ezek. 38:10-12, 14-16) Kwesekeja nayitoñojoka yawuntu, tunateli kutoñojoka netu hitwamba kapulukaku. Komana ichi chinateli kuyitiyisha woma?
18. Lumbululenu muloña waweni wakatuleñela tukabuli kutiya woma hampinji yalukadi lweneni?
18 Hitwatela kutiya womaku. Muloñadi? Muloña Yehova washimwineñahu dehi nindi antu jaNzambi akayilukuka. Cheñi nawa washimwinini chadimu yuma yakafumamu. “Mwanta Yehova nindi, Dena ifuku odu dakenzayi Gogi nakulwa netuña daIsarela, kulendumuka kwami kwakamwekana nikumesu ami. Muloña nahoshi dehi namukawu wami, nakesi kandombu yami.” (Ezek. 38:18-23) Kuhiñahu, Nzambi wakajilumuna antu ejima afwilaña kukabisha antu jaYehova. Neyi mukuhwelela muyuma yikafumamu hanyima ‘yefuku daYehova deneni, dakutiyisha woma,’ chikuyikwasha ‘kumona wamwinu waYehova’ nikutwalekahu nakashinshi kenu.—Yoweli 2:31, 32.
19. (a) Indi Yehova naMosi adiña nawubwambu wamuchidinyi? (b) Nkiswinyi jimukatambwila neyi mumukuhwelelaña Yehova mwejima mumukwilaña?
19 Dichi, diloñeshelenu chadimu yoyinu mpinji haniyi yuma yikamwekana kumbidi kuhitila mukutwalekahu ‘nakutatakena neyi kwiji munakumona Wakamonewaña.’ Koleshenu wubwambu wenu naYehova Nzambi kuhitila mukudiza mpinji yejima nikulomba. Mosi wadiña nawubwambu wamuchidiwu naYehova nawa amuzatishili nankashi kudi Nzambi chakwila Bayibolu yahoshaña nawu Yehova wamwilukili Mosi “mesu namesu.” (Kuhit. 34:10) Mosi wadiña kaprofwetu wazatileña chiwahi nankashi. Hela chochu, ninenu nawa neyi mwikala nachikuhwelelu, mukumwiluka Yehova nikudikunda nindi chikupu neyi chochimunateli kwila neyi mumumona namesu. Neyi mutwalekahu nakumukuhwelela ‘mwejima mumukwilaña,’ neyi chayikoleshaña Izu daNzambi, ‘niyena wakayolwelaña njila jenu.’—Yish. 3:6.
^ par. 11 Chakadi nikujina Yehova watemesheli añelu kulonda ajilumuni aEjipitu.—Mas. 78:49-51.
NSAÑU YACHIHANDILU
Neyi nitoñojoka hayaaka 65 yinazati mumudimu wampinji yejima, nateli kuhosha nami nadiluñishi chihandilu chamuzañalu chikupu. Ilaña, mpinji jikwawu ninami kudi yuma yanneñeshaña. (Mas. 34:12; 94:19) Hela chochu, kuzata mudimu wampinji yejima kunankwashi kwikala nachihandilu chachiwahi nawa chamuzañalu.
HASEPTEMBER 7, 1950, natachikili kuzatila hamu nachisaka chaBeteli muBrooklyn. Hayina mpinji, muchisaka chaBeteli mwadiña hohu amana kwetu niahela 355 afumini kumatuña ashiyashana nawa adiña nayaaka yakusemuka hakachi ka 19 nakushika ku 80. Amavulu hakachi kawu adiña akwaKristu awayishewa.
Amama diwu andizishili kumukalakela ‘Nzambi yetu wukweti muzañalu.’ (1 Tim. 1:11) Atachikili kumukalakela Yehova hampinji yinadiña kansi wanyanya. Napapatisheweli haJuly 1, 1939, hakupompa kwañinza henohu nidi nayaaka ikumi yakusemuka muColumbus, Nebraska, U.S.A. Twapompeli antu akushika ku 100 mwitala dakufwetela nakutiyilila kumpanji yahosheluwu kudi Joseph Rutherford yakukwatila chadimu mazu, yadiña nakwila nawu “Fascism or Freedom.” Mpanji chiyashikili hakachi, kwenjili izaza dawantu adiña hanji yetala danyanya mutwapompeli. Eñilili mukachi chakadi lusesa nakutulekesha kupompa nawa atuhañili mumbaka. Twadipompesheli hetala damana kwetu dadiña kwakwihi nambaka nawa twatiyilili kuchibalu champanji yashaliluku. Fwikijenu chumichi, kanda nilalameneñahu dehi ifuku dinapapatisheweluku.
Amama azatili nañovu kulonda nikulili muchalala. Hela chakwila atata adiña namuchima wawuwahi, hiyashili muchima kukwitiya hela kumwakama Nzambuku. Amama niaYinsahu amakwawu adiña muChipompelu chaOmaha, ankolesheleña nankashi kulonda nikali nawubwambu naNzambi.
Chinashikili kwakwihi nakumanisha shikola yakusekondali, nateleleli kufuukulahu chuma chakuzata muchihandilu chami. Mpinji yejima neyi tushinka shikola, nazatileñaku wupayiniya wakukwasha hamu nawakwetu mutwadiña nakwesekena yaaka.
Amana kwetu ayedi ajiki nawa anyikwenzi, John Chimiklis naTed Jaracz, ayitemesheli mumudimu wakwenda mwiluña detu hanyima yakumanisha Shikola yaGileyadi yanaambala 7. Nahayamini nankashi hakutiya nawu adiña hohu muyaaka yawu yakutachika yamuma 20. Ami haniyi mpinji nadiña nayaaka 18 nawa nadiña kwakwihi nakumanisha shikola yakusekondali. Nanukaña mpinji yañihwiluwu kudi Mana Kwetu Chimiklis chuma chinakelaña muchihandilu chami. Chinamulejeli, wankolesheli nindi: “Dimu, tachikaku mudimu wampinji yejima. Wuneluki wanyi kuwakakushikija.” Awa mazu nichakutalilahu chachiwahi chanawa amana kwetu, ankolesheli nankashi. Dichi hanyima yakumanisha shikola, natachikili wupayiniya mu 1948.
MuJuly 1950, nayili nawanvwali jami kukupompa kweneni kwanyunza kwadiña muYankee Stadium muNew York City. Hayoyeniyi mpinji, nawanikili kukupompa kwadiñaku kwawamana kwetu niahela akeñeleña kuzatila haBeteli. Nahanini mukanda wunasonekeli nami nakatiya kuwaha kuzatila haBeteli.
Hela chakwila atata hiyankaanishileña kuzata wupayiniya nikushakama hetalaku, atoñojokeluhu nawu natela kuyifwetaña mali akapeka kami niakulandamu yakudya. Dichi ifuku dimu kukutachika kwakakweji kaAugust, hampinji yinayileña nakukeña mudimu, nahitili nakutala muchikasha mwashileñawu nyikanda yatusonekeleleñawu antu. Nawaninumu mukanda wantemesheleluwu kufuma kuBrooklyn. Awufwachikili kudi mana kwetu Nathan H. Knorr, wasonekeli nindi: “Tunatambwili mukanda weyi wuwasonekeli wakukeña kuzatila haBeteli. Nakuhweleli wuneteji neyi wukatwalekahu kuzatila haBeteli muchihandilu cheyi chejima. Dichi nakutambiki wakenzi kunu kuBeteli haSeptember 7, 1950, 124 Columbia Heights, Brooklyn, New York.”
Chafuntiluwu atata kufuma kumudimu hanidi ifuku, nayilejeli nami nawani dehi mudimu. Ahosheli nawu, “Wafwaku, wukuzatilaña kudihi?” Nayakwili nami, “HaBeteli yakuBrooklyn nawa akunfwetaña mali akushika kumadola 10.00 mali akuAmerica.” Iyi nsañu yayihayamishili atata, ilaña ahosheli nawu neyi diwu mudimu wunatondi, natela kuzata nañovu kulonda nidiluñisheña. Chimwahitili yaaka yantesha, atata apapatisheweli hakupompa kweneni kwadiña muYankee Stadium mu 1953.
Nazañaleli, chelili Alfred Nussrallah mukwetu mutwazatilileña wupayiniya niyena amutambikili kuBeteli hampinji yoyimu nawa twendeleli hamu. Mukuhita kwampinji wasumbwili, yena niñodindi Joan, ayili kushikola yaGileyadi, chamanishiluwu ayitemesheli mumudimu wawumishonali kuLebanon, kufumahu ayifuntishili kuUnited States nakuyitwala mumudimu wakwenda.
Mudimu watachi wunazatileña haBeteli, wadiña wakuzatila kudipatimenti Yalamikaña nikuchimina nyikanda hamu. Mukanda watachi wunazatililuhu wadiña namutu wakwila nawu, What Has Religion Done for Mankind? Hanyima yakuzatila kudipatimenti Yalamikaña hadi tukweji 8, anyinkeli mudimu wacheñi wakuzatila kuDipatimenti Yatalaña haMudimu waKushimwina nawa alombweleña kudi Mana Kwetu Thomas J. Sullivan. Nadiluñishileña kuzata nindi nikuhetela mumaana nikashinshi kadiñayi naku hamuloña wakuzata yaaka yayivulu mukuloñesha.
Hanyima yakuzatila kuDipatimenti Yatalaña haMudimu waKushimwina hadi yaaka kwakwihi nayisatu, Max Larson, nkoñi wafakitoli wanlejeli nindi Mana Kwetu Knorr nakukeña kudimona nanami. Nakameneni nankashi nami nakoñi chiluwanyi? Muchima wawundili chelili Mana Kwetu Knorr yañihuli neyi chakwila nichidi kukeña kutwalekahu kuzatila haBeteli hela nehi. Wakeñeleña muntu watela kuzata mukasanji kindi hakampinji kantesha nawa wakeñeleña yamoni neyi nateli kuzata mudimu wazatileñayi. Namulejeli nami hinadiñahu nayitoñojoka yakufuma haBeteluku. Chafuminumu, nadiña nakukooleka kwakuzatila mukasanji kindi hadi yaaka 20.
Kakavulu nahoshaña nami nadi kutwesha wanyi kufwetela yuma yinadizili hampinji yinazatileña hamu naMana Kwetu Sullivan niKnorr kubombelahu niamana kwetu amakwawu ahaBeteli, chidi neyi Milton Henschel, Klaus Jensen, Max Larson, Hugo Riemer, niGrant Suiter.*
Amana kwetu inazatileñanawu ashileñaku muchima chikupu kunyidimu yamukuloñesha. Mana Kwetu Knorr wadikitileña chikupu muloña wafwilileña kutwala mudimu waWanta hambidi. Ejima azatileña nindi ahosheleña nindi mukukasunuka muloña wadiña muntu wakasunuka. Hela chakwila mpinji yikwawu twatoñojokeleña yuma yamboka-mboka, twadiña akasunuka kumuleja mutunakutoñojoka nikutiyilila mwatulejeleñayi.
Ifuku dimu, Mana Kwetu Knorr wanlejeli chinatela kulemesha yuma yinateli kumonawu antu nawu yamukunkulwayi. Chakutalilahu, wanlejeli nindi hampinji yazatileñayi neyi nkoñi wafakitoli, Mana Kwetu Rutherford wamutemesheleleña nshiña nakumuleja nindi: “Mana Kwami Knorr, chiwukufumaña kufakitoli nakudya, wunleteluku twakujima nachu wulombu wansonekeshu. Inakuyikeña.” Mana Kwetu Knorr wahosheli nindi chuma chatachi chikwilayi, wukuya mukapeka mwahembeleleñawu yuma yakuzatisha, kulonda yanoni tuyuma twakujima nachu wulombu nakutwisha mwitumba. Nampinji yamwaana watwalileña tuyuma twakujimisha nachu kukasanji Kamana Kwetu Rutherford. Hela chakwila, twadiña tuyuma twanyanya, ilaña twazatileña mudimu weneni kudi Mana Kwetu Rutherford. Hanyima yakushimuna iyi nsañu, Mana Kwetu Knorr wanlejeli nindi: “Nakeñaña kwikala nansonekeshu yakusoñela chadimu hamesa yami. Dichi hefuku hefuku wuyisoñeleña chadimu nakuyisha hamesa.” Nazatili iwu mudimu wakusoña nsonekeshu hadi yaaka yayivulu.
Kakavulu Mana Kwetu Knorr watukonkomweneneña nindi tutiyilileña nakanañachima neyi anatwinki mudimu wakukalakala. Ifuku dimu, wanlejeli chinateleli kwila hakuzata mudimu wanyinkeliyi chiwahi, ilaña hinatiyililili nakanañachima mwanlejeliyuku. Dichi namutiyishili nsonyi nankashi. Channeñesheli nankashi chakwila namusonekeleli mukanda wamazu antesha nakumuleja nami natiya kutama nachiluwa chinakoña nawa nafuukuluhu nami anfumishi mukasanji kindi. Chihahitili mpinji nantetemena hefuku dodimu, Mana Kwetu Knorr wenjili kunazatilileña. Wañilili nindi “Robert, natambwili mukanda weyi. Waluwañesha. Twahanjeka haniyi nsañu nawa nakuhweleli nami ifuku dikwawu wukashaku muchima. Dichi tuyeña tufunti kumudimu.” Nahamekeli chikupu hamuchima windi wakwakamena.
Hanyima yakuzatila haBeteli hadi yaaka 8, nafuukwiluhu kutwalekahu kuzatila haBeteli. Hela chochu, nahimpili yitoñojoka. Hakupompa kweneni kwanyunza kwadiñaku mu 1958, muYankee Stadium nimuPolo Grounds, namumweni Lorraine Brookes wutwadibulakeni nindi mu 1955 hadiña nakukalakelayi wupayiniya muMontreal, Canada. Wantiyishili kuwaha hakumona muchima wadiñayi nawu kutalisha hamudimu wampinji yejima nikudihana kwakukeña kuzatila kwejima kukumutemesha kuloñesha kwaYehova. Lorraine wadiña nachikonkwanyi chakuya kuShikola yaGileyadi. Chashikijiliyi yaaka 22 yakusemuka, amutambikili kuya kuShikola yaGileyadi yanaambala 27 mu 1956. Chamanishiliyi shikola, amutemesheli mumudimu wawumishonali kuBrazil. Mu 1958, ami niLorraine twatachikili cheñi wubwambu wetu nawa wetejeli nindi tudisumbuli. Twafuukwiluhu kudisumbula muchaaka chalondeleluhu nawa nakuhweleleli nami twakazatilaña hamu mudimu wawumishonali.
Chinamulejeli Mana Kwetu Knorr nami inakukeña kusumbula, wanlejeli nindi nihembeleluku hadi yaaka yisatu, kuhiñahu dinu twakadisumbuli nakutwalekahu kuzatila haBeteli yamuBrooklyn. Hayina mpinji, hakwila nawu antu adisumbuli ayiteji kushakama muBeteli, hakachi kawu wumu wateleleli kuzata muBeteli yaaka ikumi hela kubadikahu nawa mukwawu hadi yaaka yisatu. Dichi henohu kanda tudisumbuli, Lorraine wetejeli kuzata hadi yaaka yiyedi haBeteli yamuBrazil nawa chaaka chimu haBeteli yamuBrooklyn.
Hahitili yaaka yiyedi kufuma hinamoteli, twadiña hohu nakuhanjeka kuhitila mukudisonekela nyikanda. Hayina mpinji chadiña chuma chakala nankashi kutemeshela muntu nshiña nawa hikwadiña kuhanjeka kuhitila mukuzatisha Intanetuku. Ifuku ditwadisumbwileña haSeptember 16, 1961, twadiña nakukooleka kwakutuhaninaku mpanji yachawija chetu kudi Mana Kwetu Knorr. Mwamweni, ayina yaaka yakuhembelela hakwila tudisumbuli yamwekeni kushimbula. Ilaña neyi tushinshika kunyima, yuma yitunakalakali nimuzañalu wutunadiluñishi mumaluwi kubadika hayaaka 50, twetejaña netu twelili chachiwahi hakuhembelela!
Mu 1964, anyinkeli mudimu wakwendela matuña acheñi neyi nkoñi wendelaña matuña. Hayina mpinji, ambanda hiyayitejeleña kuya nawanfumu jawu kumatuña acheñuku. Mu 1977 ahimpili nshimbi, ambanda ayitejeli kuyaña nawanfumujawu. Muchaaka chenichi ami niLorraine twayili hamu naGrant niEdith Suiter nakwendela tusanji twanyitayi twamumatuña analondeluhu, Germany, Austria, Greece, Cyprus, Turkey niIsrael. Nendeleli mumatuña 70 kunyeñumuka kaayi kejima.
Chitwayileña kuBrazil mu 1980, twahitili mumusumba waBelém mwahitila mufunda waequator wanzañana iseki hakachi nakachi, kwadiña nakuzatilayi Lorraine mudimu wawumishonali. Cheñi nawa twemeni nakudimona nawamana kwetu muManaus. Hampinji yitwatiyilileña kumpanji mwibulu dangunja, twamweni izanvu dawantu abulili kulondela chisemwa chawambanda akuBrazil adiña nakudifufwa kumabuta niamana kwetu adimushileña mumakasa. Muloñadi?
Muloña adiña akwetu aYinsahu afumini mwivunda daAmazon mwasweja nvula adiña nachikatu chakalepa. Hakwila abuli kusambwisha akwawu, hiyateleleli kudikunda nawantu adiña mwizazaku. Hela chochu, twatiyili kuwaha hakuyimona nawa twakanukaña muzañalu wamwekesheluwu. Chakadi nikujina mazu aIsaya alala akwila nawu: “Ambuñami akembaña tumina twachiseki mumuchima.”—Isa. 65:14.
Ami niLorraine kakavulu twatoñojokaña hachihandilu chitunadiluñishi mumudimu waYehova kubadika hayaaka 60. Tudi namuzañalu chikupu hankisu jitunatambwili kuhitila mukwiteja Yehova kutulombola kuhitila mukuloñesha kwindi. Hela chakwila, hayinu mpinji hinayaña kumatuña acheñi neyi chinelileña kumafuku akunyimaku, inakudiluñisha chikupu mudimu wami hefuku hefuku wakwikala nkwashi Wezanvu Dalombolaña kuhitila mukuzatila hamu naKometi yawuNloñeshi niKometi yaMudimu. Natiyaña kuwaha nankashi hakwikala nakukooleka kwakukwashaku amana kwetu mwahita kaayi kejima kuhitila mumudimu wunakuzata. Chatuzañaleshaña chikupu hakumona atwansi awamayala niawambanda anakuzata mumudimu wampinji yejima ekala namuchima neyi waIsaya, wahosheli nindi: “Yamonu, ntemeshami.” (Isa. 6:8) Idi izaza dawantu dahoshaña mazu alala neyi anlejeliyi nkoñi wañinza mpinji yakunyima nindi: “Tachikaku mudimu wampinji yejima. Wuneluki wanyi kuwakakushikija.”
^ par. 20 Neyi munakukeña nsañu yikwawu yinakuhosha hachihandilu chanawa amana kwetu, talenu muKaposhi Kakutalila: Thomas J. Sullivan (August 15, 1965); Klaus Jensen (October 15, 1969); Max Larson (September 1, 1989); Hugo Riemer (September 15, 1964); niGrant Suiter (September 1, 1983).
‘Kwosi muntu wunateli kukalakela anyanta ayeduku . . . Himukutwesha kukalakela niNzambi nimahetaku.’—MAT. 6:24.
1-3. (a) Antu amavulu amonaña kukalanyi kwamali makonu, nawa amakwawu afwilaña kumanisha ñahi kukala kweniku? (Talenu mwevulu wakutachikilahu.) (b) Kukalanyi kwamonañawu antu hakulela mwana?
MARILYN wahosheli nindi, “mafuku ejima nfumwami James wafuntaña kwitala kufuma kumudimu nomoki chikupu, ilaña mali atambulañayi hitwatweshaña kulandamu yuma yejima yakeñekañaku.* Nakeñeleña kumukwashaku nfumwami kuwana mali kulonda tumulandiluku mwanetu Jimmy yuma yayiwahi yadiña nawakwawu akashikola.” Marilyn wakeñeleña cheñi kukwashaku antaña jindi kumujimba nikuhembahu mali akuzatisha kumbidi. Amabwambu jindi amavulu ayili kumatuña amakwawu kulonda achileña mali amavulu. Ilaña chatoñojokeliyi hansañu yakukeña kuya kwituña dacheñi, wakañenyi kufuukulahu. Muloñadi?
2 Marilyn hakeñeleña kushiya chisaka chindi niyuma yakuspiritu yalemeshawuku. Hela chochu, watoñojokeli nindi, amakwawu ayili kumatuña acheñi nawa yisaka yawu yatwalekeluhu kwikala yakola kuspiritu. Hampinji yoyimu watoñojokeleña chakumukulisha Jimmy neyi yaya nakuzatila kwakulehi. Komana wakatwesha kumukwashaku nfumwindi kulela mwanawu ‘nakumubabesha nikumukonkomwena mudi Yehova’ kuhitila mukuzatisha Intaneti?—Efwes. 6:4.
3 Marilyn wakeñeli nindi amukwashi mwakwilila. Nfumwindi hakeñeleña nindi yayi kwituña dacheñuku, hela chakwila nfumwindi wahosheli nindi hakumukañeshaku. Aeluda niantu amakwawu muchipompelu amukwashili nawu yabuli kuya, ilaña ahela amavulu amulejeli nawu yayi nakuzatila kwituña dacheñi. Amulejeleña nawu, “Neyi wakeña chisaka cheyi, wukuya. Wunateli kutwalekahu kumukalakela Yehova.” Hela chakwila wajinokeleña, Marilyn wamushalishili nfumwindi James nimwanindi Jimmy nawa wayili nakuzatila kwituña dacheñi. Wayikanini nindi, “Nakashimbula wanyi.”
4. Muloñadi antu amavulu chatuntukilañawu kumatuña acheñi, nawa kakavulu anyi ayihembelaña anyanawu?
4 Yehova hakeñaña nindi ambuñindi ekaleña muwuzweñi chikupuku, nawa kufuma tuhu kushankulu antu atuntukileña kulonda aheti. (Mas. 37:25; Yish. 30:8) Nkakulula Yakoba watemesheli anyanindi kuEjipitu kuya nakulanda yakudya kuchiina kufwa nanzala.* (Kutach. 42:1, 2) Makonu, antu amavulu atuntukaña bayi neyi ashiyaña matalawu hamuloña wanzalaku. Hadaha, hamuloña wanyikudi yayivulu yikwetuwu. Amakwawu afwilaña hohu nawu chisaka chawu chihandeña chachiwahi. Hakwila ekali nachihandilu chachiwahi, amavulu ashiyaña yisaka yawu nakuya nakushakama kwacheñi, chili mwituña dawu hela mwituña dacheñi. Kakavulu ashiyaña anyanawu anyanya kulonda ayihembeleñaku kudi nvwali wumu, kudi mwanawu wakula dehi, ankaka jawu, antaña amakwawu hela amabwambu. Hela chakwila antu atuntukilaña kumatuña acheñi atiyaña kutama kushiya enikwawu nianyanawu, amavulu amonaña nawu diyi njila hohu munateli kuhandilawu.
5, 6. (a) Chumanyi chatañishiliyi Yesu hakwikala namuzañalu? (b) Yesu wadizishili atumbanji twindi kulomba yumanyi yakumujimba? (c) Indi Yehova watukiswilaña munjilanyi?
5 Mumafuku aYesu antu amavulu niwena adiña atuzweñi nawa atela atoñojokeleña nawu anateli kwikala namuzañalu neyi aheta mali amavulu. (Maku 14:7) Ilaña Yesu wakeñeleña antu akuhweleli chuma chacheñi. Wakeñeleña nindi ashindameni hadi Yehova, Nsulu yamaheta ahaya nyaka. Yesu walumbulwili muMpanji yindi yahaMpidi nindi muzañalu walala hiwashindamena hakwikala namaheta hela kuzata nañovuku, ilaña hakwikala nawulunda naTata yetu wamwiwulu.
6 Mukulomba kwindi kwachitalilu, Yesu watudizishili kulomba yuma yitwakaankilaña mafuku ejima, ‘kudya kwetu kutukukeña lelu,’ bayi kulomba mahetaku. Wayilejeli hatooka antiyilili jindi nindi: “Bayi mudilumbikilaña maheta hanu hamasekuku . . . Chiña mudilumbikila maheta mwiwulu.” (Mat. 6:9, 11, 19, 20) Twatela kukuhwelela netu Yehova wukatukiswila neyi chatukanayi. Nzambi hatumwekeshelaña hohu wuselewaku, ilaña watukana nindi wukutwinkaña yuma yejima yitunakaankili. Eñañi, hakwila nawu twikali namuzañalu waweni twatela kumukuhwelela Tata yetu watwakamenaña chatela tukuhweleli mali.—Tañenu Matewu 6:24, 25, 31-34.
7. (a) Anyi enkayi Yehova mudimu wakukulisha anyana? (b) Muloñadi anvwali ejima ayedi chatela kuzatilawu hamu hakukulisha anyanawu?
7 ‘Kusambila kukeña kuloña kwaNzambi’ kwabombelamu kumona nyidimu yamuchisaka neyi chayimonañayi Yehova. Nshimbi jamwinkeluwu Mosi, mwekala ninichi chishina chakundama kudi akwaKristu chakwila nawu: Anvwali atela kudizisha anyanawu kumukalakela Yehova. (Tañenu Kuhituluka 6:6, 7.) Nzambi wayinka anvwali iwu mudimu, bayi ankaka jawantu hela muntu wudi wejimaku. Mwanta Solomoni wahosheli nindi: ‘Eyi mwanami, tiya mwakufumbañayi tata yeyi, bayi wuleka nshimbi jamama yeyuku.’ (Yish. 1:8) Yehova watalishili mukwila nindi anvwali ejima ayedi atela kwikalahu hampinji yinakudizishawu nikufumba anyanawu. (Yish. 31:10, 27, 28) Yuma yayivulu yadizilañawu anyana kudi anvwali jawu sweje-e yuma yakuspiritu, ayidizaña kuhitila mukutiya anvwali jawu chinakuhanjekawu hadi Yehova mafuku ejima nikumona chakutalilahu chawu mesu namesu.
8, 9. (a) Yumanyi yahimpikaña neyi nvwali yashakamaña kwakulehi nachisaka? (b) Neyi anvwali nianyana anakushakama hamu wanyi neyi chisaka, yumanyi yafumañamu?
8 Henohu kanda atuntukili kwituña dacheñi, antu amavulu afwilaña kwiluka yuma yatama yikafumamu, ilaña antesha hohu diwu elukilaña chadimu yuma yatama yafumañamu neyi muntu yashiya chisaka chindi. (Yish. 22:3)* Chelili tuhu Marilyn yayi kwituña dacheñi, watachikili kutiya kutama muloña wakushiya chisaka chindi. Dichatiyileñayi nfumwindi nimwanawu. Mwanindi Jimmy watwelekeluhu kumwihula nindi, “Muloñadi chimwanshilili?” Chelili tukweji twafuukwiliyi Marilyn kushakama kwituña dacheñi twikali yaaka, wamweni nindi chisaka chindi chinakuhimpika. Jimmy watachikili kudambula kudi amama yindi nikuyihela. Marilyn neyi yanuka chumichi, waneñaña nawa wahoshaña nindi, “Jimmy hankeñeli nawa cheñuku.”
9 Neyi anvwali nianyana anakushakama hamu wanyi neyi chisaka, hiyanateli kulemesha nshimbi yashimunaña yuma yaloña niyatamaku.* Neyi anvwali ashakamaña kwakulehi hampinji yeneni nakushiya anyana anyanya, anyana akuluwankana chikupu. Marilyn wamulumbulwilili Jimmy nindi wadihanini kushakama kwakulehi kulonda yamukwasheña. Ilaña Jimmy watoñojokeleña nindi mama yindi hamukeñaku. Hakusambila watiyileña kutama chelili mama yindi yafumi hetala. Ilaña chimwahitili mafuku, neyi mama yindi yenza nakuyitala, watiyileña kutama. Neyi chamwekanaña kakavulu kudi anyana ashiyañawu, Jimmy watoñojokeleña nindi hatela cheñi kumwovwahila nikumukeña mama yinduku.—Tañenu Yishimu 29:15.
10. (a) Indi kutemesha yawana yakumujimba chatela mwikali hetala chaleñelaña anyana kwiladi? (b) Yumanyi yabulaña kwilayi nvwali neyi nakufwila kukulisha anyanindi henohu wudi kwakulehi?
10 Hela chakwila Marilyn wafwilileña kuwahisha wulunda nachisaka chindi kuhitila mukutemesha mali niyawana hamuloña wakwikala kwakulehi, wamweni nindi wadiña nakudambula kudi mwanindi. Nawa chakubula kwiluka wadiña nakumudizisha mwanindi kukeñesha yuma yakumujimba kubadika wulunda wawu wamuchisaka niyuma yakuspiritu. (Yish. 22:6) Jimmy wamulejeleña mama yindi nindi, “Kufunta nehi. Mutemesheña hohu yawana.” Marilyn welukili nindi hanateli kukulisha mwanindi kuhitila mukumusonekela nyikanda, kuhanjeka hanshiña hela hamavidiyo adikwatiliyi yomwenuku. Walumbulwili nindi, “Hiwunateli kumukumbata hela kumupwepujola mwaneyi haIntaneti nakumuleja neyi wukami chiwahuku.”
11. (a) Indi antu adisubula abulaña kushakama hamu hamuloña wakuzatila mudimu wakumujimba kwacheñi aleñelaña maluwi awu kwikala ñahi? (b) Indi muhela wumu welukili ñahi nindi watela kufunta cheñi kudi chisaka chindi?
11 Wulunda waMarilyn naYehova ninfumwindi James niwena wadiña hakatoña. Wapompeleña nikushimwina ifuku dimu hohu mumulungu hela kufunta mwishina, nawa walwishileña chikupu namukulumpi windi wamudimu wakeñeleña nindi eli nindi wuvumbi. Wejima wawu aMarilyn naJames adiña adinjilila nawantu acheñi chakwila kwashalili hanti nakwila wuvumbi chineli hiyadiña hakamwihi kulonda adikundejeña neyi amona kukalaku. Marilyn welukili nindi hela chakwila yena chili nfumwindi hiyelili wuvumbi hampinji yambukiluwuku, hiyadiña nakulondela nshimbi yamuBayibolu yakudakamena muyitoñojoka nikubula kudibonda yuma yatela kudinkawu mumaluwuku. Hiyatwesheli kwikala nampinji yakuhanjeka kumbadi nikudakamena kwadiluñishañawu antu adisumbulaku. (Kam. 1:2; 1 Kor. 7:3, 5) Nawa hiyatwesheleña kudifukula kudi Yehova hamu namwanawuku. Marilyn wanukaña nindi, “Chinadizili hakupompa kwankambi nawu kwikala nakudifukula kwachisaka mpinji yejima kwalema hakwila nawu tukapuluki ifuku daYehova deneni, natoñojokeluhu nami natela kufunta kwetu. Natachikili cheñi kukolesha wulunda wami Yehova ninachisaka chami.”
12. Kufumbanyi kwamuNsona kunateli kufumbawu antu ashiyaña yisaka yawu nakushakama kwacheñi?
12 Marilyn chafuukwiliyi kufunta kwituña dawu antu amakwawu amufumbili mwamuwahi, ilaña amakwawu mwatama. Aeluda amuchipompelu chakwituña kwayiliyi amuhamekeli hakwikala nachikuhwelelu nikuhamuka. Ilaña antu amakwawu ashili enikwawu niyisaka yawu amufumbileña mwatama. Chatela alondeli chakutalilahu chindi chachiwahi, afwilileña kumudimbulula. Ahosheli nawu, “Keña wufunti kunu katataka. Wukuhandaña ñahi chiwafunta kwenu?” Chatela adimbululeña namazu amuchidiwu, akwetu akwaKristu atela ‘kufumba ansanda kukeña anfumu jawu nikukeña anyanawu, akwakukalakala kumatalawu,’ matala awu aweni “kulonda mazu aNzambi abuli kutukewa.”—Tañenu Titusa 2:3-5.
13, 14. Muloñadi chitwatela kwikalila nachikuhwelelu chakola hakwila tumuzañalesheña Yehova chatela tuzañalesheña antaña? Hanenu chakutalilahu.
13 Antu amavulu atuntukilaña kumatuña acheñi, akulila muyisemwa yalemeshaña chisemwa nankashi niantaña jawu, sweje-e anvwali kubadika antu ejima. Hakwila mukwaKristu yatondolweli kulemesha chisemwa hela yuma yafwilaña antaña jindi kulonda yamuzañaleshi Yehova, watela kwikala nachikuhwelelu chakola.
14 Shinshikenu hansañu yaCarin: “Chavwalikiliyi mwanami weyala Don, ami ninfumwami twazatilileña kwituña dacheñi nawa diyi mpinji yinatachikili kudiza Bayibolu. Antu ejima amuchisaka chami akuhweleleli nawu nukumutemesha Don kulonda amuhembeña kudi anvwali jami sampu tunekali dehi namali amavulu.” Chelili Carin yakoluku yomweni nindi wukumuhembaña Don, antaña jindi kushilahu ninfumwindi amuteneneña nawu hinkopi nawa amuseheleña. Carin wahosheli nindi, “Kuhosha hohu chalala, hayina mpinji hinelukili chikupu chichataminini kumutemesha Don kudi anvwali jami kulonda yashakamuku yaaka yanteshaku. Ilaña nelukili nami Yehova watwinkeli etu anvwali jindi mudimu wakulela mwanetu.” Carin chemitiliyi cheñi, nfumwindi wabulili kwitiya wamukonkomweneni nindi yafumishi ivumu. Chuma chachiwahi chafuukwiliyi Carin hakusambila, chakolesheli chikuhwelelu chindi nawa cheñi wafuukwiluhu chuma chamuzañalesheli Yehova. Chayinu mpinji yena, nfumwindi nianyanawu adi namuzañalu muloña ashakamini wejima wawu hamu. Neyi Carin watemesheli mwana wumu hela ejima kulonda ayileli kudi antu acheñi, mwadi kufuma yuma yatama.
15, 16. (a) Indi Vicky amuhembeli ñahi kuwansi windi? (b) Muloñadi chafuukwililiyi kuhemba mwanindi munjila yambukaku?
15 Chinsahu wejina daVicky washimwini nindi: “Nashakamineña nawankaka awambanda hadi yaaka yantesha nawa mwanyikami wamumbanda washakamineña nawanvwali jami. Chinatachikili kushakama nawanvwali jami, hinayimweneña neyi chinadiña nakuyimona hatachuku. Mwanyikami wadiña nakuhanjeka nawu chakadi woma, kuyikumbata nawa wadikundileña nawu chikupu. Hinadikundili nawanvwali jamuku, kushika tuhu nichinakulili chankalilaña kuyileja yuma yinnakutoñojoka. Ami namwanyikami twayileja chikupu anvwali jetu netu twakayihembaña muwushinakaji wawu. Ami nakayihembaña hamuloña wakwila nawu himudimu watwinkawu kudi Nzambi, ilaña mwanyikami wakayihembaña hamuloña wakwila wayikeña.”
16 Vicky wahosheli nindi, “Ichi amama anakukeña nawu nitemeshi mwanami wamumbanda amuhembeña neyi chantemesheluwu ami kudi ankaka awambanda. Nakaanaña chakubula kuyihilisha. Ami ninfumwami tunakukeña kumukulisha mwanetu neyi chakeñañayi Yehova. Nawa hinakukeña kutamisha wulunda wami wakumbidi namwanamuku.” Vicky weluka nindi chuma chasweja kuwaha hikumukeña Yehova nikulemesha yishina yindi kubadika kukeña mali niyuma yakeñaña chisaka. Yesu wahosheli hatooka nindi: ‘Kwosi muntu wunateli kukalakela anyanta ayeduku,’ kukalakela Nzambi niMaheta.—Mat. 6:24; Kwid. 23:2.
17, 18. (a) AkwaKristu atela kufuukulahu chumanyi mpinji yejima? (b) Malwihwinyi itwakahanjekahu muchibaaba chinalondeluhu?
17 Tata yetu Yehova, wahosha chikupu nindi wukutukwashaña kwikala nayuma yitwakeñaña neyi tutwamijaku Wanta windi nikuloña kwindi muwumi wetu. (Mat. 6:33) Dichi, akwaKristu alala mpinji yejima atela kufuukulahu. Yehova watukana nindi ‘wukabuza njila’ yikatukwasha kubula kufumpa yishina yamuBayibolu hela chakwila tudi mukukala chikupu. (Tañenu 1 Akorinda 10:13.) Neyi ‘tumuchiñilila’ Yehova, ‘nikumukuhwelela’ kuhitila mukumulomba maana niwunlomboli nikulondela nshimbi jindi niyishina yindi, ‘wukatukwasha.’ (Mas. 37:5, 7) Chineli diyi Mwanta wetu walala, wakatukiswila chikupu neyi tuzata nañovu. Neyi tumutwamijaku, ‘wukawahisha’ chihandilu chetu.—Esekejenu Kutachika 39:3.
18 Chumanyi chitunateli kwila kulonda tuwahishi wulunda watamini hamuloña wakwambuka? Yumanyi yayiwahi yitwatela kwila kulonda twikali nayuma yakutukwasha niyisaka yetu chakadi kuyishiya? Nawa tunateli kukolesha ñahi chikupu antu amakwawu kulonda afuukuli chiwahi? Chibaaba chinalondeluhu chikahanjeka hanawa malwihu.
^ par. 1 Majina anayihimpi.
^ par. 4 Halwendu nilwendu lwayileñawu kuEjipitu, anyana kaYakoba hiyashileña yisaka yawu kubadika hanyilungu yisatuku. Chelili Yakoba nianyanindi atuntukili kuEjipitu, asendeli añodijawu nianyanawu.—Kutach. 46:6, 7.
^ par. 8 Talenu chibaaba chinakwila nawu “Immigration—Dreams and Realities” muAwake! yaFebruary 2013.
^ par. 9 Yileji yakumatuña ashiyashana yamwekeshaña nawu kwambuka namwinikwenu hela anyana kulonda muzatileña kwakulehi hichuma chinakuleñela antu amakwawu ekaleña nakukala kweneni. Kukala kweniku kudi neyi kwila wuvumbi, wutumwa, hela kudikama nantaña, nawa anyana, anateli kwikala nakukala kushikola, wukatu, kwakama, chineñi hela nikukeña kudijaha.
‘Hoshenu chakadi woma nenu, Yehova diyi nkwashi yami.’—HEB. 13:6.
1, 2. Kukalanyi kwamonañawu antu amavulu atuntukaña nakuya nakuzatila mumatuña acheñi neyi afunta hetala? (Talenu mwevulu wakutachikilahu.)
EDUARDO* wanukaña nindi, “Hinayili nakuzatila mwituña dacheñi, nazatileña mudimu wawuwahi nankashi nawa nadiña namali amavulu. Ilaña chinatachikili kudiza Bayibolu nawaYinsahu jaYehova, namweni nami nikweti mudimu walema chikupu wakukwasha chisaka chami kulonda chikali nawubwambu wakola naNzambi, bayi kuyikwasha kumujimba hohuku. Dichi nafuntili nakushakama nachisaka chami.”—Efwes. 6:4.
2 Eduardo welukili nindi kudikunda cheñi nachisaka chindi, kwamuzañalesheli Yehova. Ilaña kufwana Marilyn washimwinuwu muchibaaba chinafumuhu, Eduardo wekalili namudimu weneni nankashi hakwila nawu yawahishi wulunda nachisaka chindi. Cheñi nawa wadiña nakukala kwamali hakwila yakwashi ñodindi nianyana mwituña mwadiña chihandilu chakala. Chumanyi cheliliyi? Indi akwawu muchipompelu amukwashili ñahi?
3. Kukalanyi kwafumañamu neyi anvwali ashiya anyanawu?
3 Eduardo wetejaña nindi, “ichi neluki nami nayuumbili anyanami chisayikila hampinji yakeñeleñawu wunlomboli wami nikuyakamena. Hinadiña nakuyitañila mpanji jamuBayibolu, kulombela hamu, kuyikumbata nikuhemena hamu nawuku.” (Kuhit. 6:7) Mwanindi wamukulumpi wamumbanda wejina daAnna, wahosheli nindi: “Hampinji yafumini atata hetala nadimweneña neyi nindi wamukunkulwayi. Chafuntiluwu hetala, twayilukilili hohu kumesu nikwizu. Nawa chankumbatiluwu natiyileña neyi kwiji himuntu wacheñi hohu.”
4. Chumanyi chafumañamu neyi iyala yashiya mudimu windi wakalakalañayi neyi mutu wachisaka?
4 Neyi nvwali weyala yashiya chisaka chindi, hakutwesha kukalakala mudimu windi neyi mutu wachisakaku. Ruby iñoda Eduardo walumbulwili nindi: “Nazatileña nyidimu yatela kuzata antu ayedi, nazatileña neyi Mama yawantu niTata yawantu nawa nenjilili kufuukulahu yuma yayivulu yakeñekeleña muchisaka. Nfumwami Eduardo chafuntiliyi hetala, natachikili kudiza mwatalisha kwovwahila kwawakwaKristu. Niyinu mpinji neyi kudi yuma yitunakukeña kufuukulahu, navulamenañaku nami nfumwami wudi hohu watela kufuukulahu.” (Efwes. 5:22, 23) Eduardo wabombeleluhu nindi: “Anyanetu awambanda neyi anakukeña kwila chuma ayileña kudi mama yawu nakulomba lusesa. Hakwila tutachiki kudikunda nawanyanetu, etu anvwali twatachikili kuzatila hamu hakufuukulahu yuma nawa nadizili chinatela kulombola chisaka neyi mukwaKristu.”
5. Indi nvwali wumu welilidi hakwila nawu yawahishi wulunda windi nachisaka chafuntiliyi hetala, nawa yumanyi yafuminumu?
5 Eduardo wafwilileña kuzata nañovu kulonda yawahishi wulunda windi nachisaka chindi nikuchikolesha kwikala nawulunda naYehova. Wahosheli nindi, “chikonkwanyi chami chadiña chakuleja anyanami chalala nakashinshi muyuma yinahosheleña nichakutalilahu chami, bayi neyi kuhosha hohu nami namukeña Yehovaku, ilaña chiña nikwilamu.” (1 Yow. 3:18) Komana Yehova wamukiswilili Eduardo hachikuhwelelu chindi? Anna wakwili nindi, “Chitwamweni atata anatachiki kudikita chikupu nakwikala nvwali wamuwahi nikudikunda cheñi nanetu, chaleteli kuhimpi kweneni muchisaka. Twatiyili kuwaha hakumona chadiñawu nakudikita kulonda ashikuhu kukalakala nyidimu yamuchipompelu. Kaayi kafwilileña kutwambula kudi Yehova. Ilaña twamweni anvwali jetu anashi muchima kuchalala, anetu nawa twayimbujoleli. Atata atukanini nawu hiyamba katushiya cheñuku, mwamweni hiyatushiluku. Neyi atushili, kachi hinidi mukuloñesha kwaYehovaku.”
6. Yumanyi yadiziluwu anvwali amakwawu hampinji yikwadiña njita?
6 Wunsahu wamwekeshaña nawu hampinji yikwadiña njita muBalkans, anyana kawaYinsahu jaYehova adiña namuzañalu nankashi hela chakwila chihandilu chadiña chakala. Muloñadi? Muloña anvwali hiyayileña kunyidimuku, ashakamineña hamatala nawanyanawu, adizileña nikuhemena nawu hamu. Chumanyi chitunateli kudizilaku? Anyana akeñaña kushakama hamu nawanvwali jawu, kubadika kuyinka mali hela yawana. Eñañi, neyi chochahosha Izu daNzambi, anyana akafumamu wanyi neyi anvwali jawu anakuyakamena nikuyidizisha chiwahi.—Yish. 22:6.
7, 8. (a) Chiluwanyi chakoñañawu anvwali amakwawu neyi anafunti hetala? (b) Indi anvwali anateli kuwahisha ñahi wubwambu wawu nawanyanawu?
7 Chawushona, anvwali amakwawu neyi anafunti dehi kufuma kwayiluwu nakuzatila, anyana chatachikawu kuyisukwila ndulu hela kuyidiwula, anvwali alejaña anyanawu nawu, “Ami nayili nakuyikeñela chihandilu chachiwahi, hanu dinu munakuhilila ñahi?” Hela chochu, anyana ahilaña hamuloña wakwila anvwali ayishili. Chumanyi chinateli kwilayi nvwali kulonda yamanishi kukala kwamuchidiwu?
8 Mulombenu Yehova kulonda yayinki kanshinshi kakwiluka chikupu yuma yinakukeña chisaka chenu. Kuhiñahu neyi munakuhanjeka nachisaka chenu, itejenu neyi ayihiisha namuloña nawu ninenu mwaluwañesheli. Lombenu kwanakena kufuma hamuchima. Neyi mwinikwenu nianyana amona nawu munakufwila kwolola yuma, akwiluka nawu chalala munadanakeni. Neyi mutwalekahu kwikala namuchima wakuwunda nikufwila kwila chaloña, mukuhita kwampinji chisaka chenu chikayikeña nikutachika kuyilemesha cheñi.
9. Muloñadi chitukuhoshela netu ‘kukwasha ayetu’ hichatalisha mukwila nawu tufwileña kwikala namaheta amavuluku?
9 Kapostolu Pawulu wasonekeli nindi neyi akwaKristu akula dehi anakañanyi kuwana yuma yakudikwasha nachu, anyanawu niezukulu atela ‘kuyinka anvwali jawu niankaka jawu yuma yayitelela.’ Hela chochu, Pawulu watwalekeluhu kuleja akwaKristu ejima kutiya kuwaha nayuma yikwetuwu, chidi neyi yakudya, yakuvwala nihakukama. Bayi tufwileña netu chiña tukekali nachihandilu chahewulu hela mali amavulu kulonda akatukiñi kumbiduku. (Tañenu 1 Timotewu 5:4, 8; 6:6-10.) Hakwila nawu mukwaKristu ‘yakwashi ayindi,’ hichatalisha mukwila nawu chiña yekala namaheta amavulu mukanu kaayi kadi kwakwihi nakuhitaku. (1 Yow. 2:15-17) Bayi twiteja “kudimbana kwamaheta” hela “kwakama yuma yawumi wunu” kuleñeli chisaka chetu chibuli ‘kukwata kuwumi waweni’ wamwituña daNzambi dadiha daloñaku.—Maku 4:19; Luka 21:34-36; 1 Tim. 6:19.
10. Tunateli kumwekesha ñahi maana afumaña kudi Nzambi kutalisha hakwikala nanyikudi yayivulu?
10 Yehova weluka nindi twakeñaña mali. Ilaña mali hiyanateli kutukiña nikutuhemba neyi chinateli kwila maana afumaña kudi Nzambuku. (Mukwa. 7:12; Luka 12:15) Kakavulu, antu amakwawu amonaña nawu chidi hohu chiwahi kuya nakuzatila kwituña dacheñi nawa hiyelukaña neyi chakwila akachila mali amavulu neyi anayuku. Ashaña wumi wawu hakatoña. Antu amavulu atuntukaña afuntaña nanyikudi yayivulu. Chatela amuzatileña Nzambi mukukasunuka, atachikaña kuzatila antu ayisondamishili mali. (Tañenu Yishimu 22:7.) Neyi mubulaña kutambula mali hamukudi, himukwikala nakukala kwamuchidiwuku.
11. Indi kulanda hohu yuma yimunafuukuli kunateli kukwasha ñahi chisaka kubula kukisañana mali?
11 Eduardo welukili nindi hakwila yazati chiwahi mwafuukwiliyi kulonda yadikundeña nachisaka chindi, wateleleli kuhimpa njila yakuzatishilamu mali. Yena niñodindi ashakamineña hamu nakuchinda mali atela kuzatishawu kuyuma yakumujimba yakeñeleñawu nankashi. Hakwila azatishi awa mali chiwahi, hiyalandileña yuma neyi chalandileñawu mpinji yadiñawu namali amavuluku. Dichi, wonsu wawu azatilileña hamu nawa hiyadiña nakukisañana mali kuyuma yamukunkulwayuku.* “Chakutalilahu,” Eduardo wahosheli nindi, “Nafumishili anyanami kumashikola abulili kwikala anfulumendi nakuyitwala kumashikola anfulumendi apela wuseya.” Yena nichisaka chindi alombeleña nawu yawani mudimu wukubulaña kumukañesha kuzata nyidimu yawu yakuspiritu. Indi Yehova wakwili ñahi kulomba kwawu?
12, 13. Yumanyi yeliliyi tata yawantu wumu hakwila yakwashi chisaka chindi, nawa Yehova wamukiswilili ñahi hakufwila kushakama chihandilu chapela?
12 Eduardo wanukaña nindi, “Hayaaka yakutachikilahu yiyedi, twadiña nakukala kwamali. Mali inahembeli amanineña chovu-chovu nawa kadali kantesha kadiña nakunlunjikilahu kunyambawulu hitwatwesheleña kulandamu yuma yonsu yitwakeñeleñaku. Chumichi, chanzeyesheli kumujimba. Hela chochu, twayileña kukupompa kwejima nikuzatila hamu mwiha.” Eduardo wafuukwiluhu nindi hamba keteja kwiñila mudimu wudi wejima wukamuleñela kushiya chisaka chindi hadi tukweji twatuvulu hela yaakaku. “Ilaña” wahosheli nindi, “Nadizili nyidimu yashiyashana kulonda neyi mudimu inakukeña kwosi, nateli kuzata mudimu wukwawu.”
13 Chineli Eduardo wafweteleña mukudi wambala chovu-chovu, chumichi chamuleñeleli kufuntisha mali amavulu kubadika atambwiliyi. Ilaña welili mwenimu kulonda yekaleña nampinji yakudikunda nachisaka chindi mpinji yejima neyi chochakeñañayi Yehova nindi anvwali eleña. Eduardo wahosheli nindi, “Ichi nekalaña namali antesha kubadika inadiña nawu hampinji yinadiña nakuzatila kwituña dacheñi. Chikasa chaYehova chachihi wanyi. Dichi, twafuukwiluhu kutachika wupayiniya. Chimwahitili mpinji yantesha, chatupeleleli kulanda yuma yakudikwasha nachu kumujimba muloña wuseya wayuma wafuntili mwishina.”—Isa. 59:1.
14, 15. Indi yisaka yinateli kumanisha ñahi ikakeja dakusambila kukeña yuma yakumujimba chatela akeñi yuma yakuspiritu, nawa chumanyi chinateli kufumamu neyi asambila kukeña yuma yakuspiritu?
14 Mumaluña amavulu, antu atiyaña kuwaha kuhana mali niyawana kudi antaña niamabwambu jawu. Eduardo wahosheli nindi, “Kuhana kwekala hichisemwa chetu nawa twatiyaña kuwaha kwila mwenimu.” Ilaña wabombeleluhu nindi: “Muntu watela kwiluka mwakukumina. Nayilejaña antaña jami mukubabala nami nateli kuyinka yuma yinakukeñawu neyi nikweti, ilaña hinateli kuleka kwakamena chisaka chami kuspiritu hamuloña wakukeñela antaña yuma yinakukeñawuku.”
15 Antu akeñaña nawu ntaña yawu yashiyi chisaka chindi nakuya nakuzatila kwituña dacheñi hamu niantu akaanaña kuya nakuzatila kwacheñi ayihililaña nikuyihoshola muloña antaña jawu akeñaña nawu ayikwasheña. Amakwawu ayitenaña nawu hiyakweti muchima wakukeñaku. (Yish. 19:6, 7) “Hela chochu,” Anna mwana kaEduardo wamumbanda wahosheli nindi, “neyi tusambila kukeña yuma yakuspiritu chatela tukeñeña maheta akumujimba, mukuhita kwampinji antaña jetu amakwawu anateli kwiteja nawu chihandilu chetu chawakwaKristu chalema nankashi. Ilaña neyi tutiyilila kwikakeja dawu, aketeja ñahi chumichi?”—Esekejenu 1 Petulu 3:1, 2.
16. (a) Muntu nateli ‘kudidimba ñahi nayitoñojoka yakutwamba’? (Yak. 1:22) (b) Kufuukulahu kwamuchidinyi kwakiswilañayi Yehova?
16 Muhela wumu chashikiliyi mwituña mwekala maheta nankashi chakadi nfumwindi nianyana, walejeli aeluda nindi: “Twadihanini chikupu hakwila nawu ninzi kunu. Nfumwami walekeleluhu niwueluda. Dichi nakuhweleli nami Yehova wukukiswila lunu lwendu.” Yehova mpinji yejima wakiswilaña antu amukuhwelelaña neyi anakufuukula yuma yinakukeña kwilawu, hanu dinu nateli kukiswila ñahi muntu wunafuukuli chuma chinambuki nankeñelu yindi, sweje-e neyi munabombeli kuleka nyidimu yajila hakadi muloña?—Tañenu Aheberu 11:6; 1 Yowanu 5:13-15.
17. Muloñadi chitwatela kulombela wukwashu waYehova henohu kanda tufuukuluhu yuma yitunakukeña kwila, nawa tunateli kumulomba ñahi?
17 Mulombenu Yehova yayikwashi henohu kanda mufuukuluhu yuma yimunakukeña kwila, bayi kumulomba neyi mwafuukulahu dehuku. Lombenu spiritu yindi yajila, maana niwunlomboli windi. (2 Tim. 1:7) Dihulenu nenu: ‘Nateli kumwovwahila Yehova muyuma yamuchidinyi? Hela neyi nidi mukweseka nateli kumwovwahila ñahi?’ Neyi munatweshi kwila mwenimu, komana mukumwovwahila neyi chakwila chinakukeñeka nawu mupeleshuku chihandilu chenu? (Luka 14:33) Lejenu aeluda kulonda ayikwashi nawa kuhwelelenu chikupu muchikaninu chaYehova chakwila nawu wakayikwasha neyi mulondela kufumba kwindi. Bayi neyi aeluda anateli kuyifuukwila chuma chimwatela kwilaku, ilaña akuyikwasha kufuukulahu chiwahi yuma yikayileñela mukekali namuzañalu muchihandilu chenu mukuhita kwampinji.—2 Kor. 1:24.
18. Hinyi wukweti mudimu wakwakamena chisaka, nawa akwawu anateli kumukwasha neyi yaholokela mukukala kwamuchidinyi?
18 Yehova wakeñaña kumona mutu wachisaka nakuzata “mudimu” wakwakamena chisaka chindi hefuku hefuku. Dichi twatela kuyihameka nikuyilombelaku ejima anakuzata iwu mudimu chakubula kushiya enikwawu hela anyana hela chakwila anakuyikanjikija nawu ayi nakuzatila kwakulehi. Neyi kunamwekani kukala kudi neyi, kukala kwadimwekenaña kwakweni hela yikatu yakukasumwisha, niyena himpinji yitwatela kumwekeshelamu kukeña kwalala kwawakwaKristu nikwakamena akwetu. (Ŋal. 6:2, 5; 1 Pet. 3:8) Komana kwila mumwinkahu mali mukwenu mukwaKristu wunaholokeli mukukala kwakukasumwisha hela kumukwashaku kuwana mudimu mwakamwihi nehi? Neyi mwila mwenimu, mukumukwasha mana kwetu hela muheletu kulonda yakaani ikakeja dakushiya chisaka chindi nakuya nakukeña mudimu kwakulehi.—Yish. 3:27, 28; 1 Yow. 3:17.
19, 20. Muloñadi akwaKristu chinateli kumukuhwelelawu chikupu Yehova nawu wukuyikwasha?
19 Nsona jatukonkomwenaña nawu: “Ikalenu nanyichima yakadi kufwila mali; toñojokenu yuma yimudi nayu nenu yinawani dehi; muloña [Nzambi] yomweni nahoshi nindi, Hinamba kakulekaku, hela kukushiya hinakakushiyaku. Dichi twahoshaña chakadi woma netu, Yehova diyi nkwashi yami, hinukutiya womaku, antu akuñila chumanyi?” (Heb. 13:5, 6) Twelaña ñahi mwenimu?
20 Eluda wumu wunazati hadi yaaka yayivulu washakamaña mwituña mwenzala maheta wahosheli nindi: “Kakavulu antu ahoshaña nawu aYinsahu jaYehova akweti muzañalu nankashi. Ahoshaña cheñi nawu niaYinsahu atuzweñi mpinji yejima avwalaña nikumwekana chiwahi kubadika antu amakwawu.” Chumichi chinesakani nachikaninu chakaniniyi Yesu antu atwamijañaku Wanta. (Mat. 6:28-30, 33) Eñañi, Tata yenu wamwiwulu Yehova, wayikeña nawa wakeñaña enu nianyanenu mudiluñisheña. “Mesu aYehova adi nakutalatala mwahita iseki dejima kulonda akwashuku nañovu adi nanyichima yalala, yindi chikupu.” (2 Kushi. 16:9) Watwinka nshimbi jindi, jikwawu jabombelamu nshimbi jinateli kutukwasha muchisaka nichitwatela kumona yuma yakumujimba kulonda tuhetelumu. Twamwekeshaña netu twamukeña nikumukuhwelela neyi tujizatisha. “Kumukeña Nzambi yowu kwila mwatulejañayi; mwatulejañayi himwakalaku.”—1 Yow. 5:3.
21, 22. Muloñadi chimwatelela kumukuhwelela Yehova?
21 Eduardo wahosheli nindi: “Neluki nami mpinji yinakisañeni yinateleleli kwikala nañodami nianyanami hinamba kayimonahu cheñuku. Ilaña hinaditoñeshañaku. Amabwambu jami amavulu inadiña nawu adi namaheta ilaña hiyakweti muzañaluku. Yisaka yawu yinakumona kukala kweneni nankashi. Ilaña chisaka chetu, chikweti muzañalu chikupu. Nawa nikweti muzañalu hakumona amana kwetu amakwawu mudinu ituña hela chakwila hiyatuzweñi, atwamijañaku yuma yakuspiritu muchihandilu chawu. Wejima wetu tunakumona namesu kapu chinakushikijewa chikaninu chaYesu.”—Tañenu Matewu 6:33.
22 Bayi mutiya womaku. Mwovwahilenuña Yehova nikumukuhwelela. Kukeña kwenu kumwamukeña Nzambi, mwinikwenu nianyanenu kukuyileñela mukalakali mudimu wenu wakuspiritu wakukwasha chisaka chenu. Neyi mwila mwenimu, mukamona kwila nenu ‘Yehova diyi nkwashi yenu.’
^ par. 1 Majina anayihimpi.
^ par. 11 Talenu yibaaba yinakuhosha nawu “Chakuzatisha Mali” [“How to Manage Money”] muAwake! yaSeptember 2011.
“Mesu aYehova adi kwejima, atalaña niatama niamawahi.”—YISH. 15:3.
1, 2. Indi njila mwatutalilañayi Yehova yambuka ñahi namakamela akwiluka nachu nsañu ashañawu munyikwakwa?
MUMATUÑA amavulu, akwanshimbi asha makamela munyikwakwa kulonda amoneña chinakwenda nyotoka nikukwata nyevulu yamaposu anakumwekana. Neyi ñendeshi wamotoka yahuma muntu nawa yatemuka, akwanshimbi akuzatisha nyevulu yakwatawu nakamela kulonda amukwati ñendeshi wunatemuki. Chakadi nikujina, hamuloña wakuzatisha awa makamela mumaluña ejima, chinakuyikalila antu kuleya nyiloña yinakukoñawu.
2 Iyi njila yakuzatisha makamela akwiluka nachu nsañu yinawanini mumaluña amavulu, yinakutwanukisha chumanyi hadi Tata yetu Yehova wukweti kukeña? Bayibolu yatulejaña nawu mesu indi “adi kwejima.” (Yish. 15:3) Hela chochu, komana chinatalishi mukwila nawu wafwilaña hohu kuwana yiluwa mudetu mpinji yejima? Komana Nzambi watutalaña kulonda yatukanjikijeña nindi tulondeleña nshimbi jindi nikutubabesha neyi tuvulumuna? (Yere. 16:17; Heb. 4:13) Inehi. Yehova watutalaña muloña watukeña wejima wetu nawa wakeñaña nindi twikala nachihandilu chachiwahi.—1 Pet. 3:12.
3. Njilanyi jitanu mwatwakamenañayi Nzambi chiwahi jitukuhanjekahu?
3 Yumanyi yikutuleñela twiluki netu Nzambi watutalaña muloña watukeña? Tuhanjekenu hanjila jitanu mwatwakamenañayi Nzambi. Welaña mwenimu (1) kuhitila mukutubabesha neyi tumwekesha yililu yatama, (2) kuhitila mukutufumba neyi hitukuya munjila yaluwa, (3) kuhitila mukutulombola nayishina yekela Mwizu dindi, (4) kuhitila mukutukwasha neyi tunakumona kweseka kwashiyashana, nawa (5) kuhitila mukutusomwena neyi yamona nindi tunakwila yuma yayiwahi.
4. Muloñadi Yehova chamusoñamishililiyi Kena nindi nshidi ‘yafukamini kuchisu’?
4 Tusambilenu kushinshika chatwakamenañayi Nzambi neyi hitukutachika kwikala nayililu yatama. (1 Kushi. 28:9) Hakwila nawu tuhameki iyi njila mwatwakamenañayi Nzambi, tutoñojokenu hachuma cheliliyi naKena “wazuwili nankashi” chelili yabuli kutambwila wuselewa waNzambi. (Tañenu Kutachika 4:3-7.) Yehova wamulejeli Kena ‘kwila chachiwahi.’ Neyi yakañanya kwila mwamulejeluwu, Yehova wamusoñamishili nindi nshidi “yinafukami kuchisu.” Nzambi wamwihwili nindi: ‘Komana wukutwesha kwikala mwanta wayu?’ Wakeñeleña Kena yabalumuki kulonda ‘yatambwili wuselewa waNzambi.’ Neyi twikala nawuselewa waNzambi wukutukwasha kutwalekahu kwikala nawubwambu wawuwahi naNzambi.
5. Munjilanyi mwatusoñamishilañayi Yehova hayililu yetu yatama yitunateli kwikala nayu?
5 Indi etu makonu? Mesu aYehova ahanukaña munyichima yetu; dichi hitunateli kumusweka yitoñojoka niyuma yitwafwilaña yidi munyichima yetuku. Tata yetu wukweti kukeña wakeñaña tulondeleña njila jakuloña; hela chochu, hatukakejaña kuhimpa njila yitunatonduhuku. Kuhitila Mwizu dindi Bayibolu, watusoñamisha neyi hitukukeña kuya munjila yacheñi. Munjilanyi? Neyi tunakutaña Bayibolu hefuku hefuku, twawanaña nsañu yatukwashaña kushinda yaaku niyililu yatama. Kubombelahu, nyikanda yetu yawakwaKristu yinateli kushimuna hakukala kunatukabishi hampinji yayilehi nikutuleja chitunateli kukushinda. Cheñi hakupompa kwetu kwawakwaKristu, wejima wetu twatambwilaña kufumba hampinji yatelela.
6, 7. (a) Muloñadi chitukuhoshela netu nsañu yasonekelañawu antu ejima hichinjikijilu chamwekeshaña nawu Nzambi wayakamenaña? (b) Munateli kuhetelamu ñahi mukwakamena kwaNzambi?
6 Kusoñamisha kwejimiku kwamwekeshaña chikupu nawu Yehova watwakamenaña hamuntu hamuntu. Mwamweni, mazu ekala muBayibolu anashimbuli chikupu, nyikanda yasonekañawu mukuloñesha kwaNzambi ayisonekelaña antu amavulu nankashi, nawa kufumba kutwatambwilaña hakupompa kwekala kwawantu ejima amuchipompelu. Hela chochu, muyuma yejimiyi Yehova wayilejaña kusha muchima Kwizu dindi kulonda muhimpi yililu yenu. Dichi yuma yejimiyi yinakumwekesha nawu Yehova wayakamenaña chikupu.
7 Hakwila nawu tuheteli mukusoñamisha kwaNzambi, twatela kusambila kwiluka netu watwakamenaña chikupu. Kuhiñahu twatela kulondela chikupu Izu dindi nakufwila kuleka yitoñojoka yidi yejima yamuneñeshaña Nzambi. (Tañenu Isaya 55:6, 7.) Neyi tutiyilila kukusoñamisha kwatwinkañawu, tukudamwina kuyuma yomisha mbaña. Indi neyi chakwila tutwalekahu nayililu yatama? Wukwashwinyi wunateli kutwinkayi Tata yetu wukweti kukeña?
8, 9. Indi kufumba kwatufumbañayi Yehova kuhitila mudi ambuñindi kwamwekeshaña ñahi nawu watwakamenaña chikupu? Shimunenu chakutalilahu.
8 Tunateli kwiteja netu Yehova watwakamenaña neyi atufumba. (Tañenu Aheberu 12:5, 6.) Chakadi nikujina, hitwatiyaña kuwaha neyi atufumba hela kutubabeshaku. (Heb. 12:11) Hela chochu, toñojokenu hayuma yatela kushinshikahu muntu wunenzi nakutufumba. Watela kwiluka yuma yitunakwila yinateli kutamisha wubwambu wetu naYehova Nzambi, watela kututoñojokelaku chitunakutiya nakukala kutukweti nawa watela kuzatisha mpinji yindi niñovu kulonda yatuleji Bayibolu chitunateli kutukwasha tuhimpi yililu yetu yinakumuneñesha Nzambi. Twalemeshaña iku kufumba muloña tweluka netu kwafumaña kudi Yehova.
9 Tushinshikenu hachakutalilahu chimu chinakumwekesha antu chinateli kumwimbujolawu Nzambi hakufumba. Henohu kanda yadizi chalala, mana kwetu wumu watalileña nyevulu yanzekesi mpinji yejima, ilaña washindili ichi chaaku. Hela chochu, ichi chaaku chindi chakunyaka wachidiña nachu neyi kwiji nchawa jinakunoña chovu-chovu. Chalandiliyi nshiña yayiha, watachikili cheñi chaaku chindi chakutala nyevulu yanzekesi. (Yak. 1:14, 15) Watalileña nyevulu yanzekesi hanshiña kuhitila mukusandujola hamawebu sayiti ahaIntaneti. Ifuku dimu hadiña nakushimwinawu kuhitila mukuzatisha nshiña, wamwinkeli eluda nshiña kulonda yataliluhu makeyala. Eluda chatachikiliyi kuzatisha nshiña, wamweni mawebu sayiti amwekeshaña nyevulu yanzekesi hanshiña. Chumichi chaleñeleli iwu mana kwetu wadiña muniku kukala amukoleshi kutwalekahu nakumukalakela Nzambi. Amufumbili hampinji yatelela nawa iku kufumba kwamukwashili chikupu, nkumininaku washindili chaaku chindi chatama. Tunateli kumuhameka chikupu Tata yetu wamwiwulu watwakamenaña nawa wamonaña nshidi jetu jaswama nikutufumba henohu kanda tuheñuki chikupu munjila.
10, 11. (a) Munjilanyi mumunateli kwitejela Nzambi yayilomboleña? (b) Chumanyi chamwekeneni chisaka chimu chinakumwekesha chichawahila kulondela wunlomboli waYehova?
10 Ñimbi yamasamu wamwimbilili Yehova nindi: ‘Wanlombolaña nikunleja.’ (Mas. 73:24) Mpinji yejima yitunakukeña wunlomboli, twatela ‘kumwiteja’ Yehova kuhitila mukuzatisha Izu dindi kulonda twiluki chahoshayi hanoyu nsañu. Kuzatisha yishina yamuBayibolu hikwatuheteshaña hohu kuspirituku, ilaña mpinji jikwawu kwatukwashaña chitwatela kwakamena yuma yakumujimba.—Yish. 3:6.
11 Chakutalilahu chinakuhosha hadi ndimi wumu wafweteleleña iha mwiluña damapidi daMasbate muPhilippines, chinakumwekesha Yehova chalombolañayi antu amakwawu. Yena niñodindi azataña wupayiniya wampinji yejima nawa akweti chisaka cheneni. Ifuku dimu, ahayamini chayilejeluwu kudi mwiniiluña nindi afumi heluña dindi. Chumanyi chaleñeleli? Ayitwambililili nawu hiyayipwapoki. Hela chakwila mana kwetu helukili wanyi kwatela kuwanayi iluña kwakushakama nachisaka chindi, wahosheli nindi “Yehova wukutwinka. Mpinji yejima watwinkaña yuma yitwakaankilaña hela yuma yinakali chamuchidinyi.” Yuma yakuhweleleliyi mana kwetu yazatikili. Chimwahitili mafuku, ichi chisaka achilejeli nawu chikutwalekahu kushakama hanidi iluña. Chumanyi chaletesheli? Mwiniiluña wamweni nindi hela chakwila ichi chisaka chawaYinsahu achitwambilili, chatwalekeluhu kumwekesha kalemesha nikuwunda hamuloña wakuzatisha yishina yamuBayibolu. Chumichi chamutiyishili kuwaha mwiniiluña chakwila wayilejeli nindi atwalekuhu kushakama nawa wayinuñililuku iluña dikwawu dakudimamu. (Tañenu 1 Petulu 2:12.) Chakadi nikujina, Yehova watulombolaña kuhitila Mwizu dindi kulonda ditukwashi kuumika kukala kwamuchihandilu.
12, 13. Yumanyi yinateli kuleñela antu amakwawu ajinokeña neyi chakwila Nzambi wamonaña makabi ayihitañamu hela nehi?
12 Hela chochu, mpinji jikwawu kweseka kutwamonaña kwatwalekañahu. Hadaha tunakuyekela nakankati, antaña jetu anakutudimbulula hela tunakumona makabi. Mpinji yikwawu twabobolaña nawamana kwetu hela ahela amuchipompelu hamuloña wakushiyashana kwayitachi.
13 Chakutalilahu, munateli kuhila namazu anahoshiyi mana kwenu imunakutoñojoka nenu atama. Nawa munateli kuhosha nenu ‘chumichi hichatela kuzatika mukuloñesha kwaNzambuku.’ Ilaña mana kwetu wunayihilishi anamwinki nyidimu yayivulu muchipompelu nawa antu amakwawu anakuhosha nawu wekala chiwahi. Munateli kudihula nenu, ‘Muloñadi? Komana Yehova hamonañaku? Komana kwosi chuma chatela kwilayi?’—Mas. 13:1, 2; Hab. 1:2, 3.
14. Chumanyi chikuleñela Nzambi yabuli kutukwasha kulonda kukala kutukweti kumani?
14 Kudi yuma yikuleñela Yehova yabuli kuyikwasha nakukala kumukweti. Chakutalilahu, munateli kutoñojoka nenu mukwenu diyi wunaluwañeshi, ilaña Nzambi nateli kumona yuma munjila yambukaku. Kwesekeja nachamonañayi Nzambi, hadaha yenu munaluwi chikupu. Mazu imunakutoñojoka nenu atama, hadaha hikufumba kwakuwahi kumwatela kutoñojokahu chikupu. Munsañu yahosha hachihandilu chindi, Mana Kwetu Karl Klein wazatiluhu Mwizanvu Dalombolaña wahosheli hampinji yimu yamufumbiluwu chakadi kumuhita mumbadi kudi Mana Kwetu J. F. Rutherford. Chihahitili mpinji, Mana Kwetu Rutherford wamwimushili Mana Kwetu Klein namuzañalu chikupu nindi, “Wudi ñahi Karl?” Ilaña Mana Kwetu Klein waakwili nakaneñawudi muloña wachidiña wahila hakufumba kwamufumbiluwu. Mana Kwetu Rutherford chamweniyi nindi Mana Kwetu Klein wuchidi nefunda kumuchima, wamusoñamishili kulonda yabuli kufwa mumuhetu waDiyabolu. Chimwahitili mpinji, Mana Kwetu Klein wasonekeli nindi: “Neyi tumuhembela mana kwetu nkunyi hamuloña wakwila natufumbi, dikwila nawu tukufwa mumuhetu waDiyabolu.”*
15. Chumanyi chimwatela kwiluka chikuyikwasha kuwundisha muchima hampinji yimunakutalila Yehova kulonda yayikwashi nakukala kumukweti?
15 Cheñi, chinateli kutukalila kuwundisha muchima neyi kukala kutunakuhitamu kunakutwalekahu. Tunateli kuumika ñahi? Fwikijenu munakwendesha motoka mumukwakwa mudi nyotoka yayivulu nawa munalabi. Muneluki wanyi mpinji yimukushika kumunakuya. Neyi muhila nawa mufuukulahu kuhitila njila yacheñi, munateli kujimbala. Munateli kuumba mpinji yeneni nankashi hakwila mushiki kumunakuya kubadika mpinji yimunateli kuumba neyi mutwalekahu munoyu njila. Chochimu, neyi mukakela kunjila jasonekawu Mwizu daNzambi, mukuhita kwamafuku mwakashika kumunakuya.
16. Chumanyi chikwawu chinateli kuleñela Yehova yafuukuluhu kubula kutukwasha nakukala kutunakumona?
16 Yehova nateli kufuukulahu kubula kutukwasha nakukala kutunakumona muloña nakukeña tudiziluku chikupu. (Tañenu 1 Petulu 5:6-10.) Nzambi hakojejaña makabuku. (Yak. 1:13) “Mukwankunyi nenu Diyabolu,” diyi wunakukojeja makabi amavulu nankashi. Hela chochu, Nzambi nateli kwiteja makabi asweja kutumwekena kulonda atukwashi kuyilaku hambidi munyidimu yitwamuzatilaña. Wamonaña makabi itwahitañamu nawa ‘chineli watwakamenaña,’ wukutwiteja kuhita mumakabi ‘hakapinji kantesha’ hohu. Komana mwahamekaña Yehova chayakamenañayi neyi munakuhita mumakabi, nakukuhwelela nenu wukuyibuzila njila yikuyikwasha?—2 Kor. 4:7-9.
17. Anyi ashinshikañayi Yehova, nawa muloñadi?
17 Chakukumishaku, kudi chuma chamuleñelaña Nzambi kushinshika hachihandilu chetu. Wamulejeli Mwanta Asa kuhitila mudi Hanani mukwakumona nindi: “Mesu aYehova adi nakutalatala mwahita iseki dejima, kulonda akwashuku nañovu adi nanyichima yalala, yindi chikupu.” (2 Kushi. 16:9) Hela chakwila Nzambi hamweni muchima walala mudi Asaku, ‘wakayimwekeshela ñovu yindi’ neyi mutwalekahu kwila yuma yaloña.
18. Neyi himukutoñojoka nenu kwosi wayihamekaña hanyidimu yayiwahi yimwakalakalaña, yumanyi yimwatela kwanuka hadi Yehova? (Talenu mwevulu wakutachikilahu.)
18 Nzambi wakeñaña nindi ‘tukeñakeñeña yayiwahi,’ ‘tukeñi yayiwahi’ ‘nikwila yayiwahi’ kulonda ‘yatumwekesheleña wuselewa.’ (Amosa 5:14, 15; 1 Pet. 3:11, 12) Yehova wamonaña antu aloña, nawa wayikiswilaña. (Mas. 34:15) Chakutalilahu, toñojokenu hadi ankoñu ayedi aHeberu Shifwira niPuwa. Hampinji yadiñawu aIsarela muwuduñu muEjipitu, awa ambanda ayedi amutiyileña Nzambi woma chikupu kubadika Fwaro wayilejeli nindi ajaheña anyana awamayala awaHeberu ejima hanyima yakuvwalika. Chakadi nikujina, hamuloña wakumutiya Nzambi woma, chinleji chawu chayileñeleli apulwishi mawumi awanyana awamayala. Chimwahitili mpinji, Shifwira niPuwa ayinkeli anyana awu aweni. (Kwid. 1:15-17, 20, 21) Mesu aYehova amonaña kwejima, amweni yililu yawu yayiwahi. Mpinji jikwawu, tunateli kutoñojoka netu kwosi muntu niwumu wamonaña yuma yayiwahi yitwelañaku. Ilaña Yehova wamonaña. Wamonaña yuma yayiwahi yejima yitwakoñaña nawa wamba katufweta.—Mat. 6:4, 6; 1 Tim. 5:25; Heb. 6:10.
19. Indi muhela wumu welukili ñahi nindi Yehova wamonaña yuma yayiwahi yitwelaña?
19 Muhela wumu muAustria welukili nindi Nzambi wamweneña nyidimu yindi yadikitileñayi. Chineli wafuma kuHungary, watambwili keyala yamuntu wahoshaña idimi dachiHungarian kulonda yakamwendeli nakumushimwina. Hashimbwili wanyi, wamwendeleli iwu muntu, ilaña kwosi muntu niwumu wadiña hetala. Wafuntiluku cheñi mapampa kakavulu. Mpinji yikwawu, welukileña nindi hetala hadi muntu, ilaña chadondomweneneñayi kwosi wakwileña. Washileña nyikanda yakutañamu, kumusonekela nyikanda, keyala yindi ninsañu yikwawu. Hanyima yakufuntilaku hadi chaaka chimu nitukweji tutanu nakamu, wamuwanini ona muntu. Muhela amwimushili namuzañalu kudi ona mumbanda nawa wamulejeli nindi: “Iñilenu mwani. Natañileña nyikanda yejima yimwanleteleleña nawa nadiña nakuyitalila.” Hamuloña wakwila iwu mwiniitala adiña nakumuuka, hatwesheleña kudimona nawantuku. Atachikili kumudizisha Bayibolu. Eñañi, Nzambi wamusomweneni iwu muhela hanyidimu yadikitileñayi.
20. Mwatiyaña ñahi hakwiluka nenu Yehova wayakamenaña?
20 Yehova wamonaña yuma yejima yimwelaña nawa wamba kayisomwena. Neyi mwiluka nenu mesu aNzambi adi hadi enu, bayi mutoñojoka nenu wafwilaña kuwana nyiloña hela yiluwa yimunakukoña neyi chelaña makamela awantuku. Nawa twalekenuhu nakukundama kudi Nzambi wayakamenaña chikupu.
^ par. 14 Chibaaba chahosha hachihandilu chaMana Kwetu Klein chekala muKaposhi Kakutalila kaOctober 1, 1984.
NSONA jahosha hayuma yashiyashana yaleñeleleña antu atabuleña mahina awu. Makonu antu anateli kuhayama hakumona antu anakutabula mahina awu, ilaña kudi aYudeya chamwekesheleña chikupu nawu muntu naholokeli mukukala kweneni, naneñi, nadizozi, nahili hela natiyi wushona.
Chakutalilahu, Rubeni “watabwili mahinindi” chelukiliyi nindi kafuta kakwatiliyi kakupulwishilamu mana kwindi Yosefu hikazatikiluku muloña Yosefu amulandishili muwuduñu. Tata yawu Yakoba, “watabwili mahinindi” hampinji yafwikijiliyi nindi Yosefu anamudyi kudi kanyama wamwisaña. (Kutach. 37:18-35) Yoba “watabwili mahinindi” chamulejeluwu nawu anyanindi ejima anayijahi. (Yoba 1:18-20) Ntemesha wadiña ‘namahinindi akutabula’ wenjili kudi Kapristu Muneni Eli nakumuleja nindi aIsarela anayishindi kunjita nawa anyana kaEli ayedi awamayala anayijahi nichimbañu chachitiyañenu anachisendi. (1 Sam. 4:12-17) Yosiya chamutañililuwu mazu adiña mumukanda waNshimbi nawa yeluka niyiluwa yakoñeleña antu jindi, “watabwili mahinindi.”—2 Anya. 22:8-13.
Hampinji yamukabishileñawu Yesu, Kapristu Muneni Kayafwasi “watabwili mahindi ahanzi” chatiyiliyi mazu ahosheliyi Yesu nakutoñojoka nindi namutuki Nzambi. (Mat. 26:59-66) Kwesekeja nanshimbi jakwitiya jatuñiluwu kudi arabi, jahosheli nawu neyi muntu yatiya ijina dajila anakudisawula, owu muntu wateleleli kutabula mahinindi. Hanyima yakwila tembeli yamuYerusalema anayijilumuni, arabi atuñili cheñi lushimbi lukwawu lwahosheleña nawu “makonu, neyi muntu yatiya Ijina Dajila anakudisawula watela kutabula mahinindi neyi nehi, mahinindi akayitabola mutuyikunku-yikunku.”
Hela chochu, kutabula mahina kwadiña kwalema wanyi kumesu aNzambi chiña neyi owu muntu naneñi chikupu. Dichi, Yehova walejeli antu jindi ‘kutabula nyichima yawu nakufunta kudi yena, bayi mahina awuku.’—Yoweli 2:13.
1 2 3 4 5 6 7 8 9 10 11 12 13 14 15 16 17 18 19 20 21 22 23 24 25 26 27 28 29 30 31 32
^ par. 6 (Kwid. 1:22-2:10) Fwaro wayihosheli antu indi ejima, nindi, anyana amayala ejima akuvwalika china muyinatila mukaloña, anyana awambanda ejima mukuyihandisha.
2 Iyala wakumutaña waLevi wayili nakusumbula mumbanda wakudi aLevi. 2 Mumbanda wabaabili ivumu, wavweli mwana weyala. Chamumweniyi himwana wawutotombu wamuswekeli tukweji tusatu. 3 Chakañenyiyi kumusweka nawa cheñi, wamutambwilii kawatu kakutuña nanyilela, wakakwitili ndunda niweñi wamupachi, washilumu mwana, wawiñijili mumateti kichikmu chakaloña. 4 Muhelindi wemeni kwakulehi atali chakamwilawu. 5 Mwana kaFwaro wamumbanda wakunkumukili kukaloña nakuwela; atumbanji twindi awambanda akulishili chikumu chakaloña; chamweniyi kawatu mukachi kamateti watemesheli kambuñindi wamumbanda nindi aleti kunu. 6 wenzulwilumu, wamweni mwana, komana mukeki hakudila. Wamutiyilili wushona, nindi, himwana kawaHeberu. 7 Muhelindi wamwilili mwana kaFwaro wamumbanda, nindi, niyi nikutambilili mumbanda wakumulele kudi ambanda awaHeberu kulonda akuleleliyi mwana, tahindi?. 8 Mwana kaFwaro wamwilili nindi, yaña. Mwana wamumbanda wayili watambilili mama ywmwana. 9 Mwana kaFwaro wamwilili nindi, mutwali iwu mwana wumunlelei. Nukukwinkaña wufwetu weyi. Mumbanda hakutwala mwana hakumulelaña. 10 Mwana wakulili, wamutweli kudi mwana kaFwaro wamumbanda, hakwikala mwanindi. Wamutumbili ijina dindi, nindi Mosi, nindi muloña namuzambwili mumeji.
^ par. 14 (Luka 10:25-37) Kutala kunemani dehi mukwanshimbi wumu, hakumweseka nindi, Eyi nkuluñaña, nukwila ñahi kulonda niswani wumi wahaya nyaka? 26 Yesu hakumwila nindi, Munshimbi anasoneki nawudi? Watañañamuñahi? 27 Hakwakula nindi, Nawu, Keñaku Yehova Nzambi yeyi namuchima weyi wejima, nawumi weyi wejima, nañovu jeyi jejima, namaaneyi ejima; keñaku nawa mukwenu neyi chiwadikeña eyi aweni. 28 Yesu hakumwila nindi, Wunaakuli chachiwahi, ilaña kweyi mwomwenomu, wukuhanda. 29 Yena hakukeña kumwekesha kuloña kwindi, hakumwila Yesu nindi, Mukwetu yowinyi? 30 Yesu hakwila nindi, Muntu wumu wadiñi nakufuma kuYerusalema nindi akunkumuki kuYeriku. Kukasumuka anamukwati dehi kudi atupondu; hiyakumuvuula, hiyakumweta, hiyakuya kwawu, kumushiya wudi kwakwihi nakufwa. 31 Kapristu wumu hakukunkumuka njiloyu, chanamumoniyi hakumutondolwela. 32 Kushika nawa nikaLevi, niyena nawa chanamumoniyi hakumutondolwela. 33 Ilaña kaSamariya wumu wadiñi nakuya munjila yindi, hakushika kwadiñiyi; chanamumoniyi, hakumutiyila wushona, 34 hakuya kudi yena, hakuhuñunwina hayitu yindi manji nivinyu; hakukasakasaku. Amusha nihakanyama kindi yomweni hakumuleta kwitala dakamaña enyi, hakumuhemba. 35 Chikunachi, hakunona mali ayedi, hakumwinka mwiniitala nindi, Muhembi; neyi yiwakamwinka yakamotokamu, chinakafunta nakakuhiñishilamu yacheñi. 36 Awa asatu nanowu aholokeleluwu kudi atupondu, eyi wunatonojoki neyi mukwawu yowu wumwodihi? 37 Yena nindi, Owu wamutiyilili luwi. Yesu hakumwila nindi, Nineyinawa yaña wakelaña mwomumu.
^ (Kutach. 37:18-35) Wena amumweneni maaya, wachidiñi kanda ashiki kwakwihi nawenaku, amukwatilili mpuña, nawu tumujahi. 19 Hiyakuhosha niniwu, niwuvu, nawu, Talenu, Sakulota ona wukwinzona. 20 Tuyena tumujahenu, tumuumbenu muwina, twakela netu, Chisuma namudyi, kulonda tutali mwakaya kulota kwindi. 21 Rubeni chachitiyiliyi hakumupulwisha kudi wena, nindi, Bayi tumujahaku. 22 Rubeni hakuyila nindi, Bayi mumwaña mashuku; kuminenu dakumuumba muwina iwu wudi mwisaña, bayi mumwila chumaku. Wahosheli chochina kulonda kumupulwisha, akamufuntishi cheñi kudi tata yindi. 23 Chashikiliyi Yosefu kwandiñuwu ana kwindi, amuvuulili chikovwelu chindi, chochikovwelu chamahina eñi naeñi, chadiñi chavwalayi; 24 amukwata nikumukwata, amuumba nimuwina. Muwina mwadiñi mwamukunkulu mwosi mejuku. 25 hiyakushakama kwawu nakudya; hiyakufumbula mesu awu, kutala niseku, mukanka wawaIshimeli, awa akuhita awa kiyakufuma kuGileyadi nangameli jawu, anasendi nisitoraki nimasitiki niladanumi, hiyakuya nayu muEjipitu. 26 Yuda hakuyila ana kwindi, nindi, Neyi tukujaha mana kwetu nakusweka mashi indi, tukudiila hodi? 27 Tuyenu tumulandenu nawaIshimeli, etu kwetu bayi tumwila chumaku, yena himana kwetu mwivumu detu. Ana kwindi etiyili. 28 AMidiyani hiyakuhita, adwakulandisha yuma. Hiyakumukoka Yosefu muwina, hiyakumulanda nawaIshimeli namali asiliva makumi ayedi. Yosefu amutwala nikumutwala muEjipitu. 29 Rubeni hakufunta kuwina, kumuwana Yosefu muwina mwosi, hakutabula nimahinindi, bwechi. 30 Hakufunta kudi ana kwindi, nindi, Kansi kwosi, indi ami nukuyahi? 31 Anoneni chikovwelu chaYosefu, ajahili chizamba champembi, aputili chikovwelu chindi mumashi. 32 Atemesheli chikovwelu chamahina eñi naeñi, achishikijili kudi tata yawu, nawu, Tunawani chumichi, shinshikaku chachiwahi neyi, tahindi chacheñi. 33 Yena wachilukili, nindi, Dichi chikovwelu chamwanami! Chisuma namudyi! Yosefu chalala amutabola dehi! 34 Yakoba hakutabula nimahinindi, bwechi bwechi, hakuvwala chikeleyi mumayindi, hakumudila mwanindi mafuku amavulu. 35 Anyanindi ejima niamayala nawambanda anyamukili, nawu amukundeji, ilaña yena kwindi kwonti kwindi kumukundeja. Nindi, ami kwami nakakunkumuka mukaluña mudi mwanami nakudila hohu. Tata yindi hakumudila.